title: Sandro Bruderer

text: Sandro Bruderer (s. ) on sveitsiläinen jääkiekkoilija. Pelipaikaltaan hän on hyökkääjä. Hän pelasi kaudella 2008-09 Sveitsin toiseksi korkeimman sarjatason Nationalliga B:n EHC Baselissa ja pääsarjaa Nationalliga A:n SC Rapperswil-Jonassa.


title: Sandro Bruderer

text: Bruderer pelasi jääkiekkoa EHC Klotenin A-junioreissa vuosina 2000-2002. Vuonna 2002 hän pelasi Sveitsin maajoukkueessa alle 18-vuotiaitten maailmanmestaruuskilpailuissa. Kaudella 2002-03 Bruderer pelasi EV Zugin A-junioreissa ja Nationalliga B:ssä SC Langenthalissa. Kaudella 2003-04 hän pelasi Klotenin A-junioreissa ja Nationalliga B:tä kahdessa joukkueessa. Kaudella 2004-05 Bruderer jatkoi uraansa Nationalliga B:ssä, mutta keväällä 2005 hän pelasi yhden pudotuspelin Nationalliga A:n SC Rapperswil-Jonassa.


title: Sandro Bruderer

text: Kaudella 2005-06 Bruderer pelasi lähes kokonaisen kauden Nationalliga A:n HC Davosissa, joka pelasi myös Euroopan seurajoukkueiden mestaruusturnauksessa. Kausilla 2006-07 ja 2007-08 hän pelasi suurimmaksi osaksi Nationalliga B:n EHC Vispissä. Kaudella 2008-2009 Bruderer pelasi EHC Baselissa.


title: Canon EOS 5D Mark II

text: Canon EOS 5D Mark II on japanilaisyhtiö Canonin valmistama digitaalinen järjestelmäkamera, jonka kuvakenno on perinteisen 35mm kinofilmin kokoinen. Kamera julkaistiin syyskuussa 2008 Canon EOS 5D:n seuraajaksi. Kamera on yhteensopiva EF-objektiivien kanssa.


title: Canon EOS 5D Mark II

text: Kameralla on mahdollista ottaa myös progressiivista Full HD -videokuvaa 1920x1080 pikselin tarkkuudella. Alun perin videotallennus oli mahdollista ainoastaan 30 kuvaa sekunnissa nopeudella, mutta kameran ilmaisen ohjelmistopäivityksen tultua saatavilla tuli mahdolliseksi kuvata videota myös 24 ja 25 kuvaa / sekunti -kuvataajuudella.


title: Canon EOS 5D Mark II

text: Kamerassa on yhteensopivuus UDMA-muistikorttien kanssa.


title: Canon EOS 5D Mark II

text: Runko on valmistettu magnesiumseoksesta. 5D Mark II:n sulkimen kerrotaan Canonin kotisivuilla kestävän 150 000 laukaisua.


title: Canon EOS 5D Mark II

text: Kameran seuraaja on 5D Mark III.


title: Canon EOS 5D Mark II

text: Kameran maksimikoko videotiedostoille on 4Gt ja kokonaiskesto ei voi olla yli 29min 59s (FAT32 järjestelmän rajoituksista ja EU:n verotuksesta johtuen).


title: Blues News

text: Blues News on suomalainen blues- ja roots-musiikkiin keskittyvä kuudesti vuodessa ilmestyvä aikakauslehti. Lehden painos on 1 500. Ensimmäinen numero ilmestyi vuonna 1968, joten se on maailman vanhimpia blueslehtiä.


title: Blues News

text: Lehteä julkaisee Finnish Blues Society ry. Yhdistyksen nimi oli vuosina 1980–2006 Suomen afroamerikkalaisen musiikin yhdistys (SAMY ry). Yhdistyksellä on levymerkki Blue North Records.


title: Lassi Laakso

text: Lassi Laakso (s. ) on sveitsiläis-suomalainen jääkiekkoilija. Pelipaikaltaan hän on puolustaja.


title: Lassi Laakso

text: Laakso pelasi jääkiekkoa HC Luganon A-junioreissa vuosina 2000–2003. Ensimmäisen kerran hän pelasi Luganon edustusjoukkueessa kaudella 2002–2003, tosin vain yhden pelin. Kaudeksi 2003–2004 Laakso siirtyi Nationalliga A:n HC Servette Genèveen, jossa hän pelasi 27 ottelua. Syksyllä 2004 hän siirtyi Nationalliga B:n EHC Churiin, jossa pelasi ainoastaan yhden kauden. Kaudella 2005–2006 Laakso pelasi HC La Chaux-de-Fondsissa, jonka jälkeen hän pelasi kolme kautta Nationalliga B:n HC Martignyssä. Kauden 2008–2009 Laakso pelasi EHC Baselissa.


title: Canon EOS 5D

text: Canon EOS 5D on japanilaisyhtiö Canonin valmistama täysikokoisen kennon digitaalinen järjestelmäkamera, joka on jo poistunut valmistajan myynnistä. Kamera julkaistiin 22. elokuuta 2005. Kamera on yhteensopiva EF-objektiivien kanssa. EOS 5D:n kuvaprosessorina on DIGIC II. Runko on pienikokoinen verrattuna Canonin aiempiin täyskennoisiin 1-sarjan runkoihin. Rungon materiaali on ruostumaton teräs ja ylä-, etu- ja takakansi on tehty magnesiumseoksesta. Rungon massa ilman akkuja on 810 grammaa.


title: Canon EOS 5D

text: Kameran seuraajat ovat 5D Mark II ja 5D Mark III.


title: Markus Wüthrich

text: Markus Wüthrich (s. Sveitsi) on entinen sveitsiläinen jääkiekkoilija, Pelipaikaltaan hän oli puolustaja. Hän on pelannut Sveitsin pääsarjassa Nationalliga A:ssa seitsemän kauden aikana yhteensä 236 peliä.


title: Markus Wüthrich

text: Wüthrich pelasi seitsemäntoista vuotiaana kaudella 1996–1997 SC Langnaussa A-junioreiden sarjaa ja edustusjoukkueen kanssa Nationalliga B:tä. Seuraavalla kaudella hän pelasi edelleen SC Langnaun A-junioreissa ja edustusjoukkueessa, mutta tämän lisäksi hän pelasi yhden pelin HC Ambrì-Piottassa Nationalliga A:ta.


title: Markus Wüthrich

text: Wüthrich pelasi SC Langnaussa Nationalliga A:ta kahden kauden ajan, kunnes siirtyi syksyllä 2000 Nationalliga B:n HC Ajoieen. Seuraavaksi Wüthrich siirtyi syksyllä 2003 Nationalliga A:n EHC Baseliin, jossa hän pelasi vuoteen 2009. Wüthrich ilmoitti kesällä 2009 lopettavansa ammattilaisuransa.


title: Markus Wüthrich

text: Wüthrich on koulutukseltaan automekaanikko.


title: Timothy Kast

text: Timothy Spicher-Kast (s. ) on sveitsiläinen jääkiekkoilija. Hän pelaa tällä hetkellä NLB:n HC La Chaux-de-Fondsissa.


title: Timothy Kast

text: Aikaisemmin Kast on pelannut Nationalliga B:n HC Lausannessa ja Nationalliga A:n HC Servette Genèvessä. HC Servetteen hän siirtyi kesken kauden tammikuussa 2009. Kaudeksi 2009–2010 Kast palasi EHC Baseliin, mutta siirtyi sieltä vielä saman kauden aikana La Chaux-de-Fondsiin. Kaudella 2012–2013


title: Manuel Zigerli

text: Manuel Zigerli (s. ) on sveitsiläinen jääkiekkoilija. Hän Sveitsin pääsarjan EHC Bielissä.


title: Manuel Zigerli

text: Zigerli pelasi EHC Bielissä vuosina 2005–2008. Keväällä 2008 EHC Biel nousi Nationalliga A:han ja Zigerli käväisi kesken seuraavan kauden aikana Nationalliga B:n EHC Baselissa, josta siirtyi kuitenkin takaisin EHC Bieliin.


title: Itinerarium Alexandri

text: Itinerarium Alexandri ("Aleksanterin matkakertomus") on noin vuonna 340 kirjoitettu teos, joka oli alkujaan yhteenveto Aleksanteri Suuren ja Trajanuksen Persian valloituksista. Teoksen kirjoittaja on tuntematon, mutta sen kirjoitusajankohta tunnetaan, koska teos on omistettu keisari Constantius II:lle, joka oli tuolloin aloittamassa sotaretkeä Persiaa vastaan. Ainoastaan teoksen Aleksanteri Suurta käsittelevä osio on säilynyt nykypäivään ja sekin ainoastaan yhdessä käsikirjoituksessa, johon kuului myös Julius Valeriuksen latinankielinen versio Aleksanterin legendaarisesta elämäkerrasta ("Res Gestae Alexandri Magni"). Teos sisältää paljon virheitä, mutta sen sisältö seuraa jokseenkin Arrianoksen "Anabasiksen" neljän ensimmäisen kirjan sisältöä.


title: Itinerarium Alexandri

text: "Itinerarium Alexandri" on Arrianoksen "Anabasiksen" ohella yksi apologeettisista Aleksanterin elämäkerroista. Teoksen kirjoittajaa ei tunneta varmasti, mutta Robin Lane Fox on esittänyt, että teoksen olisi kirjoittanut vuoden 338 konsuli Flavius Julius Valerius Alexander Polemius. Hän olisi myös kääntänyt samassa käsikirjoituksessa olevan legendaarisen elämäkerran kreikasta latinaksi. Useimmat nykytutkijat pitävät todennäköisenä, että "Res Gestae Alexandri Macedonis" on Polemiuksen käsialaa, mutta eivät ole yksimielisiä siitä, oliko hän myös "Itinerarium Alexandrin" kirjoittaja.


title: Itinerarium Alexandri

text: Teos on säilynyt nykypäivään yhdessä käsikirjoituksessa (Codex Ambrosianus P 49), joka on peräisin noin vuosilta 800-1000. Tämä käsikirjoitus löytyi Milanon "Biblioteca Ambrosiana" -kirjastosta. Käsikirjoitus on pahoin vaurioitunut, ja sen tulkintaa pidetään vaikeana. Käsikirjoitus on kopioitu Avignonissa, ja se julkaistiin ensimmäisen kerran vuonna 1817.


title: Itinerarium Alexandri

text: Nykypäivään säilynyt teos koostuu 120 lyhyestä kappaleesta. Lopusta puuttuu muutama kappale. Teoksen tyyli on niukkasanainen ja vaikeaselkoinen.


title: Itinerarium Alexandri

text: Vaikka teoksen nimi "Itinerarium" viittaakin matkakertomukseen, se on kuitenkin lähempänä elämäkertaa. Alkuperäinen versio käsitti kuvaukset Aleksanteri Suuren ja Trajanuksen Persian sotaretkistä. Trajanusta käsitellyt osio on kuitenkin hävinnyt. Teoksen alku koostuu Constantius II:n ylistyksestä. Teoksen johdannosta voi päätellä, että Constantiuksen isä Konstantinus Suuri ja hänen vanhempi veljensä Konstantinus II eivät olleet elossa kirjoitushetkellä. Constantiuksen veli Constans oli kuitenkin tuolloin vielä elossa (hän kuoli 350). Teoksen voi tämän takia ajoittaa vuosille 340-350. On kuitenkin todennäköistä että "Itinerarium Alexandri" kirjoitettiin noin vuonna 340. Teos esitetään eräänlaisena käsikirjana Constantiukselle tämän tulevaa Persian sotaretkeä varten, ja kirjoittaja painottaa, että kyseessä ei ole pelkkä yhteenveto aikaisemmista teoksista. Kirjailija kertoo käyttäneensä esimerkkinään Varron kirjaa. Varro kirjoitti maantieteellisen käsikirjan Pompeiukselle tämän Espanjan sotaretkeä varten. Tässä suhteessa kirjailija tuntuu epäonnistuneen, koska teos sisältää varsin vähän maantieteellistä tietoa. Kadonnut, Trajanusta käsitellyt osio on tosin voinut sisältää enemmän tällaista materiaalia. Kirjoittaja näyttää halunneen innoittaa Constantiusta jäljittelemään Aleksanteria ja Trajanusta. Constantius hyökkäsikin Aleksanterin tavoin Persiaan kostaakseen persialaisten aikaisemmin tekemät vääryydet. Constantius oli saman ikäinen kuin Aleksanteri tämän hyökätessä Persiaan, ja hänen väitettiin olevan jopa saman näköinen.


title: Itinerarium Alexandri

text: "Itinerarium Alexandri" kuvaa tapahtumia Aleksanterin syntymästä aina siihen asti, kun Aleksanteri päättää palata Intian sotaretkeltään. Sisältö seuraa Arrianoksen "Anabasiksen" neljää ensimmäistä kirjaa pieniä poikkeuksia lukuun ottamatta. On todennäköistä, että teoksen Trajanusta käsitellyt, kadonnut osa käytti Arrianoksen niin ikään kadonnutta Trajanuksen sotaretkeä käsitellyttä teosta lähteenään. "Itinerarium Alexandri" antaa hyvin myönteisen kuvan Aleksanterista. Kirjailija käyttää kuitenkin tilaisuutta hyväkseen ja ylistää Constantiusta muun muassa vertaamalla tämän vaatimattomuutta Aleksanterin turhamaisuuteen. Teos poikkeaa Arrianoksen selostuksesta ainakin osioissa, jotka käsittelevät Siwan keidasta ja Intiaa. Intian kuvaus sisältää paljon värikkäitä kuvauksia Intian eläimistä, joita ei löydy Arrianoksen teoksessa. Muiden saman kaltaisten teosten tavoin "Itinerarium Alexandri" sisältää paljon virheitä.


title: Titus Vinius

text: Titus Vinius (k. 69) oli roomalainen sotilas ja poliitikko. Hän oli vuoden 69 konsuli keisari Galban kanssa.


title: Titus Vinius

text: Vuonna 39 Vinius toimi sotilastribuunina, mutta hän joutui vankeuteen koska hänellä väitettiin olleen suhde ylempiarvoisen upseerin vaimon kanssa. Hänet vapautettiin Claudiuksen määräyksestä. Keisari nimitti hänet erään legioonan legaatiksi, mutta häntä syytettiin pian kultaisen maljan varastamisesta keisarin juhlissa. Hänet nimitettiin kuitenkin Gallia Narbonensiksen provinssin maaherraksi. Kun Galba julistautui keisariksi liittyi Vinius heti häneen. Vinius kannusti Galbaa adoptoimaan Othon, mutta Othon joukot tappoivat hänet Galban kanssa vuonna 69.


title: Miroslav Ihnačák

text: Miroslav "Miro" Ihnačák (s. , Tšekkoslovakia) on entinen slovakialainen jääkiekkoilija, joka pelasi pääsarjaa Tšekkoslovakiassa, Pohjois-Amerikassa, Saksassa ja Slovakiassa.


title: Miroslav Ihnačák

text: Ihnačák syntyi Popradissa, jossa hän oppi jääkiekkoilemaan jäätyneellä joella ja paikallisen seuran ulkosalla olleessa kotikaukalossa. PS Poprad pelasi Tšekkoslovakian toiseksi korkeimmalla sarjatasolla ja Ihnačák pelasi seuran edustusjoukkueessa vuosina 1978–1981.


title: Miroslav Ihnačák

text: Ihnačák voitti Tšekkoslovakian maajoukkueessa nuorten Euroopan mestaruuskilpailuissa vuonna 1979 kultaa ja vuonna 1980 hopeaa. Vuonna 1979 hänet valittiin turnauksen tähdistökentälliseen. Tšekkoslovakian jääkiekkoliitto pudotti hänet vuonna 1981 nuorten jääkiekkomaajoukkueesta juuri ennen nuorten maailmanmestaruuskilpailuja, koska lupaavan Ihnačákin pelättiin loikkaavaan länteen Minnesotassa pidettävän turnauksen aikana.


title: Miroslav Ihnačák

text: Ihnačák siirtyi kaudeksi 1981–1982 VSŽ Košiceen, jossa hän pelasi Tšekkoslovakian liigaa neljä ja puoli kautta. Košicessa hänestä tuli tunnettu pelaaja koko maassa ja hän voitti liigan pistepörssin kaudella 1984–1985.


title: Miroslav Ihnačák

text: Toronto Maple Leafs varasi Miroslav Ihnačákin numerolla 171. Varaus tehtiin siltä varalta, että hän pääsisi joskus lähtemään Tšekkoslovakiasta. Hänen vanhempi veljensä Peter Ihnačák varattiin NHL:ään samana vuonna. Miroslav ja Peter olivat sekä ensimmäiset NHL:ään varatut eurooppalaiset veljekset että ensimmäiset samana vuonna varatut veljekset, jotka eivät olleet kaksosia.


title: Miroslav Ihnačák

text: Peter Ihnačák loikkasi länteen vuoden 1982 maailmanmestaruuskilpailuissa. Tšekkoslovakian jääkiekkoliitto pelkäsi myös Miroslavin loikkaavan, joten hänen passinsa takavarikoitiin eikä hänen annettu osallistua Tšekkoslovakian ja Neuvostoliiton ulkopuolella pelattuihin kansainvälisiin turnauksiin. NHL:n kykyjenetsijät joutuivat luottamaan tšekkoslovakialaisilta tarkkailijoilta saamiinsa tietoihin. Lisäksi Ihnačákin kehitys pelaajana hidastui, kun hän ei saanut pelata korkeimmalla mahdollisimmalla tasolla.


title: Miroslav Ihnačák

text: Ihnačák yritti lähteä maasta neljän vuoden ajan. Hän solmi avioliiton jugoslavialaisen naisen kanssa vuonna 1983 ja toivoi saavansa avioliiton perusteella oikeuden muuttaa pois Tšekkoslovakiasta, mutta viranomaiset estivät maastalähdön ja avioliitto mitätöitiin.


title: Miroslav Ihnačák

text: Lopulta vuoden 1985 joulunpyhien aikaan Ihnačák ylitti Tšekkoslovakian ja Itävallan välisen rajan morsiamensa kanssa. Loikatessaan hän oli Tšekkoslovakian liigan pistepörsissä toisena. (Pistepörssiä johti Ihnačákin ketjukaveri Igor Liba.) Toronto Maple Leafsin manageri Gerry McNamara oli Wienissä Ihnačákia vastassa. Joidenkin tietojen mukaan Toronton johto käytti 150 000 dollaria tšekkoslovakialaisten viranomaisten lahjomiseen, jotta loikkaus onnistuisi.


title: Miroslav Ihnačák

text: Ihnačák saapui Kanadaan 3. tammikuuta 1986. Hänet otettiin vastaan suurin odotuksin. Maahan saapumisensa jälkeen hän riitautui Toronton johdon kanssa Wienissä 28. joulukuuta allekirjoittamansa sopimuksen bonuspykälistä, mutta riita ratkesi seitsemän päivää myöhemmin. Ihnačák pelasi ensimmäisen NHL-pelinsä 10. tammikuuta ja teki heti maalin. Hän pelasi Torontossa kaudella 1985–1986 samassa ketjussa veljensä Peterin ja kolmannen tšekkoslovakialaisen Miroslav Frycerin kanssa. Ihnačák ei kuitenkaan lopulta onnistunut vastaamaan suuriin odotuksiin, sillä hän oli epävarma maalintekijänä ja hänen puolustuspelinsä oli täysin puutteellista. Lopulta Ihnačák päätyi pelaamaan enimmäkseen Toronton farmijoukkueessa AHL:ssä.


title: Miroslav Ihnačák

text: Toronto lunasti Ihnačákin jäljellä olleen sopimuksen elokuussa 1988, ja hänestä tuli vapaa pelaaja. Ihnačák solmi uuden sopimuksen Detroit Red Wingsin kanssa lokakuussa 1988, mutta pelasi seurassa vain yhden NHL-ottelun. Detroit purki hänen sopimuksensa syyskuussa 1989, jonka jälkeen Ihnačák solmi sopimuksen Quebec Nordiquesin kanssa lokakuussa 1989. Hän ei koskaan pelannut Quebecissa vaan ainoastaan seuran farmijoukkueessa Halifax Citadelsissa. Kolmella kaudella AHL:ssä (1988–1991) Ihnačák teki yhteensä 105 maalia ja 236 tehopistettä.


title: Miroslav Ihnačák

text: Ihnačák siirtyi kaudeksi 1991–1992 takaisin Eurooppaan, Saksan Bundesliigaan. Seuraavan kauden hän aloitti Saksassa, mutta pelasi kauden aikana lisäksi kasvattajaseurassaan Popradissa Tšekin pääsarjassa ja Sveitsissä. Kaudella 1993–1994 hän palasi takaisin Pohjois-Amerikkaan, jossa pelasi kuitenkin vain yhden ottelun IHL:ssä. Seuraavaksi Ihnačák pelasi Saksassa neljällä kaudella ja Slovakiassa Košicen joukkueessa kuusi ja puoli kautta. Vuonna 1995 hän edusti Slovakiaa jääkiekon MM-kisojen B-tasolla. Slovakia voitti kisat ja nousi A-sarjaan. Ihnačák lopetti uransa 44-vuotiaana vuonna 2006.


title: Fuck the Facts

text: Fuck the Facts on kanadalainen grindcore-yhtye. Yhtye aloitti ensimmäisten nauhoitusten teon vuonna 1998 yhtyeen perustajan, Topon Das’n, toimesta ja vuonna 2001 yhtye julkaisi ensimmäisen CD-R -pitkäsoittonsa, "Discoing the Deadin". Yhtye itse on kuvaillut musiikkiaan muun muassa sanoilla "bastardized grindcore" () ja "mullet-core".


title: Fuck the Facts

text: Fuct the Facts aloitti toiminnan loppuvuodesta 1998 kun yhtyeen perustajajäsen Topon Das aloitti nauhoitusten teon. Yhtyeellä ei ollut alkuun edes nimeä, kunnes Das päätti nimetä yhden miehen projektinsa Naked Cityn saman nimisen ensijulkaisun kappaleen mukaan. Yhtye julkaisi vuonna 1999 ensimmäisen, yhtyeen nimeä kantavan pitkäsoiton kasettina Dedfuk Recordsin kautta (jonka Das osittain omisti). Tämän jälkeen yhtye julkaisi splittejä Cult of the Damnedin, Longdreamdeadin ja S.M.E.S:n kanssa kunnes vuonna 2000 yhtye julkaisi toisen pitkäsoittonsa, Vagina Dancerin slovakialaisen levy-yhtiön, Where Late The Birds Sangin kautta.


title: Fuck the Facts

text: Kun yhtye oli julkaissut kaksi pitkäsoittoa, alettiin yhtye pikkuhiljaa tuntemaan alan musiikkipiireissä. Yhtye julkaisikin seuraavan pitkäsoittonsa, "Discoing the Dead" vuonna 2001 Ghetto Blaster Recordingsin kautta (jonka Das niin ikään omisti). Levyn saaman positiivisen palautteen myötä Das päätti ottaa yhtyeeseen lisää jäseniä, ja ensimmäisenä yhtyeeseen tuli rumpaliksi Matt Connell ja vähän Connellin jälkeen yhtyeeseen liittyi kitaristi Tim Audette. Samana vuonna yhtye julkaisi jatkoa pitkäsoitolle "Discoing the Dead", "Mullet Feverin" jota kuvailtiin muun muassa sanoilla "37 laulua 35 minuutissa".


title: Fuck the Facts

text: Vuonna 2002 yhtyeen solisti, Brent Christoff, jätti yhtyeen ja vähän Christoffin lähdön jälkeen yhtyeeseen tuli solistiksi Mel Mongeon ja vuonna 2003 yhtye julkaisi kolmannen pitkäsoittonsa, "Backstabber Etiquetten". Vuonna 2003 yhtyeen kitaristiksi vaihtui Dave Menard ja vuonna 2004 rumpaliksi Connellin tilalle tuli Tim Olsen ja yhtye julkaisi EP:n "Legacy of Hopelessness".


title: Fuck the Facts

text: Vuonna 2005 yhtyeen rumpaliksi Olsenin tilalle tuli Mathieu Vilandré ja vuonna 2006 yhtye solmi kolmen levyn levytyssopimuksen Relapse Recordsin kanssa.


title: ReadyBoost

text: ReadyBoost on Microsoftin Windows Vistan, Windows 7 ja Windows 8:n komponentti. Se käyttää tarkoitukseen sopivia muistikortteja tai muita massamuistiasemia kuten USB 2 -asemia tai RAM-asemia, flash- & ZIP-asemia nopeuttaakseen tietokoneen toimintaa. Satunnaiset lukemiset ReadyBoost-yhteensopivalta muistilta ovat tyypillisesti 80...100 kertaa nopeampia kuin vastaavat operaatiot kiintolevyiltä. Koska Flash-muistit ja USB-väylä ovat hitaita peräkkäiseen syöttöön/tulostukseen, ReadyBoost sisältää logiikan, joka tunnistaa pitkät, peräkkäiset lukupyynnöt, ja pyytää kiintolevyä hoitamaan nämä pyynnöt.


title: ReadyBoost

text: Kun yhteensopiva laite kytketään koneeseen, Windowsin AutoPlay-ikkuna tarjoaa mahdollisuuden hyödyntää laitetta ReadyBoost-asemana. Aseman ominaisuusikkunaan ilmestyy ReadyBoost-välilehti, josta haluttu ReadyBoost-koko voidaan valita. Koko voidaan valita väliltä 250 megatavua...256 gigatavua, paitsi Vistan x86 -versioissa neljään gigatavuun asti. ReadyBoost kryptaa tiedot AES-128-salausmenetelmällä ja pakkaa kaiken ReadyBoost-asemalle menevän datan. Microsoftin mukaan tyypillisesti saavutetaan pakkaussuhde 2:1, joten 4 gigatavun ReadyBoost-asema sisältää todellisuudessa 8 gigatavua dataa.


title: ReadyBoost

text: Jim Allchinin mukaan tulevat Windows-versiot sallivat ReadyBoostin toimivan verkon kautta muiden koneiden vapaassa keskusmuistissa.


title: ReadyBoost

text: ReadyBoost-aseman tulee täyttää seuraavat vaatimukset:


title: ReadyBoost

text: Muuta tietoa:


title: ReadyBoost

text: Tietokone, jossa on 512 megatavua keskusmuistia hyötyy selvästi ReadyBoostista. Eräässä testitapauksessa ReadyBoost nopeutti aiemmin 11,7 sekuntia kestänyttä operaatiota siten, että se kesti enää 2 sekuntia. Keskusmuistin kasvattaminen 512 megatavusta yhteen gigatavuun nopeutti operaatiota siten, että se kesti enää 0,8 sekuntia.


title: Luettelo WHA:ssa pelanneista eurooppalaisista

text: Tämä on luettelo WHA:ssa pelanneista eurooppalaisista. WHA oli Yhdysvalloissa ja Kanadassa 1970-luvulla toiminut jääkiekon pääsarja.Lisäksi WHA:n sarjaotteluiksi luettuja otteluita ovat pelanneet muutamat eurooppalaiset maajoukkueet, joiden kokoonpanot on jätetty tämän tarkastelun ulkopuolelle.


text: Useat WHA:ssa pelanneet kanadalaiset jääkiekkoilijat ovat syntyneet Euroopassa, mutta he muuttivat jo nuorena Pohjois-Amerikkaan:


title: Naantalin jalostamo

text: Naantalin jalostamo on Naantalissa sijaitseva Neste Oyj:n omistama Suomen ensimmäinen öljynjalostamo. Se perustettiin vuonna 1957.


title: Naantalin jalostamo

text: Vuoteen 2001 mennessä raakaöljyä oli ajettu jalostamon tislausyksiköiden läpi yli sata miljoonaa tonnia. Vuonna 2011 jalostamon kokonaissyöttö oli yhteensä 2,40 miljoonaa tonnia raakaöljyä ja kondensaatteja.


title: Naantalin jalostamo

text: Ennen toista maailmansotaa oli Suomessa esillä oman jalostamon rakentamiskysymys huoltovarmuuden ja omavaraisuuden turvaamiseksi. Saksa vaati Suomea panostamaan turvalliseen maanalaiseen varastointiin. Vuonna 1943 aloitettiin suunnittelemaan Naantalin Tupavuoreen kalliovarastoja, jotka toteutettiin kokonaisuudessaan vasta sodan jälkeen. Vuonna 1944 aloitettiin louhinta kahdelle neljän miljoonan litran öljysäiliölle varmuusvarastointia varten.


title: Naantalin jalostamo

text: Vuonna 1948 perustettiin valtion omistama Neste Oy huolehtimaan polttoainehuollosta ja nesteiden varastoinnista. Vuonna 1949 Tupavuoren kalliovarastossa sattui vakava tulipalo.


title: Naantalin jalostamo

text: 1940-luvun lopulla suurin osa Suomeen toimitettavasta öljystä oli peräisin lännestä, joten Yhdysvaltain ja Ison-Britannian hallitukset lähettivät Suomelle nootin vuonna 1954 hankkeen kaatamiseksi, koska sen johdosta tuolloin lännestä tuotavan öljyn määrä oli romahtanut noin viiteen prosenttiin. Myöhemmin lännen öljyn määrä kohosi kuitenkin 20–25 prosentin tasolle. Vuonna 1948 Neuvostoliitosta ja Romaniasta tulevan öljyn osuus oli vain noin 12 prosenttia.


title: Naantalin jalostamo

text: 1950-luvun alussa sotakorvausten maksaminen Neuvostoliitolle loppui, mutta idässä oli edelleen tarvetta Suomen toimittamille teollisuustuotteille. Suomi vei teollisuustuotteita Neuvostoliittoon ja sai sieltä vastineeksi raaka-aineita, etenkin öljyä.


title: Naantalin jalostamo

text: Suomen pienille markkinoille ei ollut järkevää rakentaa omaa jalostamoa, mutta idänkaupan erityisolot huomioon ottaen jalostamon rakentaminen Suomeen tuli kannattavaksi.


title: Naantalin jalostamo

text: Seitsemän maailman suurinta öljyjättiä kieltäytyivät aluksi kaikenlaisesta yhteistyöstä jalostamon suunnittelussa ja rakentamisessa, koska niiden kannalta omavaraisuuteen pyrkivä pikkuvaltio oli periaatteellisesti vaarallinen esimerkki. Öljyjätit uhkasivat vastatoimenpiteenä lakkauttaa Suomessa sijaitsevat jakeluketjunsa. Suuresta vastustuksesta huolimatta myöhemmin länsimaiden huoltamoketjut joutuivat kuitenkin ostamaan Nesteen itäbensiiniä tuontisäännöstelyn takia.


title: Naantalin jalostamo

text: Eduskunta päätti 17. joulukuuta 1954 äänin 124–67 hyväksyä valtion takauksen Nesteen Naantalin öljyjalostamon rakentamiseksi.


title: Naantalin jalostamo

text: Historioitsija Markku Kuisman mukaan jalostamon rakentamisen pelastivat Stalinin kuoleman myötä alkanut suurvaltasuhteiden lämpeneminen ja Yhdysvaltain presidentinvaihdos Dwight D. Eisenhoweriin.


title: Naantalin jalostamo

text: Jalostamohankkeen saatua Yhdysvaltain hallituksen hyväksynnän Neste onnistui hankkimaan sieltä tarvittavat insinööritoimistot ja teknologian.


title: Naantalin jalostamo

text: Vuoden 1958 syksyllä käynnistyneen yöpakkaskriisin aikana jalostamon toiminta uhkasi keskeytyä, kun Neuvostoliiton jäädytettyä kauppaneuvottelut Suomen kanssa raaka-aineen toimitukset tyrehtyivät. Länsi-Euroopan valtiot valmistautuivat avustamaan Suomea öljyntoimituksilla, mutta tilanne ratkesi tammikuussa 1959 Fagerholmin hallituksen kaaduttua.


title: Naantalin jalostamo

text: Aluksi puolet raakaöljystä pyrittiin toimittamaan lännestä, mutta idänkaupan mekanismit ja poliittinen paine pakottivat Suomen kääntymään idän puoleen. Tultaessa 1960-luvulle noin 70 prosenttia Suomen raakaöljystä tuli Neuvostoliitosta.


title: Naantalin jalostamo

text: Suomen ja Länsi-Euroopan maiden välillä solmituista vapaakauppasopimuksista jätettiin öljy pois idänkaupan suojelemiseksi. Vapaakauppasopimukset olivat vuoden 1961 Finn-EFTA ja vuoden 1973 EEC-sopimus.


title: Naantalin jalostamo

text: Nesteen Naantalin jalostamo koostuu 30 prosessiyksiköstä ja laajasta säiliöalueesta. Säiliöitä jalostamoalueella on 170. Lisäksi jalostamon alueella on oma satama, jakeluterminaali, laboratorio ja palokunta. Jalostamon toiminta kattaa koko ketjun raakaöljyn laivapurkauksesta satamassa öljyn jalostukseen, tuotteiden valmistukseen, laadunvalvontaan ja tuotteiden toimituksiin asiakkaille. Henkilöstöä on noin 350.


title: Naantalin jalostamo

text: Naantalin jalostamolla valmistetaan kaikkia tärkeimpiä öljytuotteita liikenteen, teollisuuden, maatalouden ja energiantuotannon tarpeisiin: bensiiniä, dieseliä, kevyttä ja raskasta polttoöljyä ja nestekaasuja. Naantalin jalostamo on erikoistunut bitumien, liuottimien ja pienmoottoribensiinin tuotantoon. Kaikki Naantalissa jalostetut liikennepolttoaineet ovat rikittömiä.


title: Naantalin jalostamo

text: Vuonna 2009 käynnistyi Naantalin biojalostamohanke, jossa selvitetään erilaisten tähde- ja biosyöttöjen soveltuvuutta jalostamon syöttöaineiksi. Vuonna 2011 tehtiin ensimmäinen kasviöljykoeajo, jolla osoitettiin kyseisen syötön soveltuvan hyvin jalostamolle. Vuonna 2013 raaka-ainevalikoima laajeni mäntyöljytähteeseen. Mäntyöljytähde soveltui hyvin jalostamon tekniikkaan ja koeajon tuotteista valmistettiin liikenteen biopolttonesteitä.


title: Naantalin jalostamo

text:
Jalostamo sijaitsee manner-Naantalin kaakkois-osissa. Hyvin pieni osa jalostamosta sijaitsee Raision puolella.
Jalostamon länsipuolella sijaitsee Naantalin satama ja lähimpänä jalostamoa Naantalin voimalaitos, sekä toisella puolella salmea Turun Korjaustelakka. Pohjois- ja koillispuolella on metsää, sekä peltoja. Idässä Raisionlahden toisella puolella on Meyer Turun Pernon telakka. Eteläpuolella kulkee laivaväylä Airistolle, Ruissalon ja Luonnonmaan välistä.


title: Naantalin jalostamo

text: Etäisyys jalostamon soihdulta lähikaupunkien keskustoihin:


title: Naantalin jalostamo

text: Naantalin jalostamon kunnossapidon ja investoinnit suunnittelee insinööritoimisto Neste Jacobsin paikallistoimisto, joka sijaitsee Naantalin jalostamolla. Työntekijöitä Neste Jacobsin Naantalin toimistolla on n. 30 henkilöä.


title: Naantalin jalostamo

text:
Naantalin jalostamolle suunniteltiin laajennushanketta vuonna 2008 liittyen uuteen dieseltuotteiden valmistuslinjaan. Laajennuksen myötä jalostamon dieselöljytuotanto nousisi 1,4:ään, bensiinituotanto 0,4:ään ja uusi tuote perusöljy 0,3 miljoonaan tonniin vuodessa. Puolivalmiiden öljyjakeiden määrä pienenisi noin 0,5 miljoonalla tonnilla vuodessa. Tuotannon nousu olisi noin 60 % vuoden 2007 tasosta.
Laajennus olisi otettu käyttöön 3–4 vuoden päästä rakentamisen aloittamisesta. Vuoden 2008 lopulla maailmantalouden suhdanteet heikkenivät voimakkaasti, ja yhtiön johto teki päätöksen, että hanketta ei toteuteta.


title: Naantalin jalostamo

text: Vuonna 2006 oli viisi viikkoa kestävä siihen asti kaikkien aikojen suurin huoltoseisokki, jolloin jalostamolla työskenteli 1 600 henkilöä. Suomen lisäksi palkattiin henkilöstöä muun muassa Baltiasta, Puolasta, Hollannista, Saksasta ja Venäjältä. Huoltoon kuului muun muassa painelaitteiden tarkastus, kuluneiden putkistojen vaihto, sekä 239 lämmönvaihtimen sisusten puhdistaminen tai niiden uusiminen. Vuoden 2017 kahden kuukauden huoltoseisokin kokonaiskustannus oli 90 miljoonaa euroa. Seisokin myötä otettiin käyttöön parin vuoden aikana tehdyt investoinnit, joilla Naantalin jalostamon tuotantorakenne yhdistettiin Porvoon jalostamon toimintaan. Seisokkityöntekijöitä oli päivällä noin 1500–1600 ja yöllä 300–400.


title: Naantalin jalostamo

text: Vuonna 2008 valmistui kahdeksan miljoonaa euroa maksanut uusi laadunvalvontalaboratorio jossa työskentelee parikymmentä ihmistä.


title: Naantalin jalostamo

text: Nesteen Naantalin jalostamon öljysatama on erillinen teollisuussatama, jonka maa-alueet omistaa Neste ja vesialueet Naantalin kaupunki.


title: Naantalin jalostamo

text: Vuonna 2012 jalostamon sataman kautta kulki yhteensä 2,1 miljoonaa tonnia raakaöljyä ja 1,7 miljoonaa tonnia öljyjalosteita. Nestemäisten irtolastien osuus Naantalin kaupungin sataman ja jalostamon sataman yhteenlasketusta kokonaisliikenteestä oli lähes 55 %, josta valtaosa yli 4,6 miljoonaa tonnia Nesteen öljyjalostamon liikennettä.


title: Naantalin jalostamo

text: Naantalin satamaan johtaa 15,3 metriä syvä Naantalin väylä, joka alkaa Paraisilta, Utön majakkasaaren eteläpuolelta. Se on yksi Suomen merialueen syvimmistä väylistä, sekä pisin meriväylä 120 kilometrillään. Väylä oli vuoteen 2009 saakka kulkusyvyydeltään 13-metrinen. 13 metrin väylä valmistui vuonna 1986.


title: Naantalin jalostamo

text: Vuoden 2008 syksyllä aloitettiin Naantalin syväväylähankkeen viimeinen vaihe ruoppaamalla väylä sataman vesialueella nykyisestä 13 metristä 15,3 metriin. Naantalin jalostamon edustalta poistettiin syväväylän ruoppauksen yhteydessä matalikko, ns. Moton matala (Motto), mikä helpottaa tankkereiden operointia satamaan. Hankkeen kustannusarvio oli noin 4–5 miljoonaa euroa. Nykyisin Naantalin jalostamon satamaan pääsevät liikennöimään Itämeren alueen suurimmatkin tankkerit täydessä 100 000 tonnin lastissa, kun ne aiemmin kulkivat vajaina 80 000 tonnin lastissa.


title: Naantalin jalostamo

text: Naantalin öljynjalostamoa palvelee Uudenkaupungin radalla sijaitsevalta Ihalan erkanemisvaihteelta lähtevä teollisuusrata. Se rakennettiin Viheriäisten niemeen vuosina 1956–1957 Alkuperäinen Viheriäisten erkanemisvaihde purettiin vuonna 1991 uuden vaihteen valmistuttua.


title: Sony Reader

text:
Sony Reader on sähköisten kirjojen lukulaite. Se käyttää E Ink Corporationin kehittämää sähköistä paperia näyttöruutuna. Näytön resoluutiona on 166 dpi ja värisävyinä on neljä harmaan sävyä. Laitetta voi helposti käyttää kirkkaassa auringonvalossa eikä kuvan ylläpitäminen vaadi lainkaan sähkövirtaa. Kirjoja voi ladata Sony Connect eBook -kaupasta.
Pocket Edition -nimellä tunnettu PRS-300 julkistettiin samaan aikaan kosketusnäytöllisen PRS-600:n kanssa. Se on tarkoitettu lähtötason lukulaitteeksi kilpailukelpoisella alle 150 dollarin hinnallaan. Siinä on pienempi näyttö kuin PRS-600:ssa, ei kosketuskäyttöliittymää, ei MP3-toistoa eikä laajennettavaa muistia. Sen käyttöliittymä on samankaltainen kuin PRS-500:ssa ja PRS-505:ssa.


title: Sony Reader

text: PRS-500:ssä on kuuden tuuman E-Ink-näyttö. Sisäistä muistia on 64 megatavua. Laitteen korvasi PRS-505 vuonna 2008.


title: Sony Reader

text: Sony julkaisi PRS-505:n 2. lokakuuta 2007. Näyttöruutu on edelleen 6-tuumainen E-Ink, mutta se on nopeampi, kirkkaampi ja sallii 8 harmaan sävyä.


title: Sony Reader

text:
PRS-505 on ohuempi kuin edeltäjänsä (8 mm vs. 13 mm) ja siinä on enemmän muistia (256 megatavua vs. 64 megatavua).Sony julkaisi PRS-700:n 2. lokakuuta 2008. Näyttöruutu on kosketusruutu.
Uudistuksia:


title: Sony Reader

text: Ominaisuudet:


title: Helena Vierikko

text: Helena Ida Eufrosyne Vierikko (s. 11. elokuuta 1980) on suomalainen näyttelijä.


title: Helena Vierikko

text: Vierikko teki ensimmäiset elokuvaroolinsa lapsena. Vuonna 1995 hänet palkittiin vuoden 1994 parhaan naissivuosan Jussi-palkinnolla roolistaan lastenkotilapsi Siruna Raimo O Niemen ohjaamassa elokuvassa "Kissan kuolema". Hänen muita elokuviaan ovat muun muassa Timo Koivusalon ohjaama, vuonna 2005 ilmestynyt "Kaksipäisen kotkan varjossa", Matti Ijäksen ohjaama, Reko Lundánin näytelmään perustuva televisioelokuva "Tarpeettomia ihmisiä" samalta vuodelta ja Johanna Vuoksenmaan ohjaama "Toinen jalka haudasta" vuodelta 2009. Ensiksi mainitussa hän näytteli naispääosaa, Ellaa, "Tarpeettomissa ihmisissä" Sonjaa ja viimeiseksi mainitussa toimittaja Hanna Mannista.


title: Helena Vierikko

text: Vierikko valmistui teatteritaiteen maisteriksi Teatterikorkeakoulusta 2005. Teatteriurallaan hän on näytellyt muun muassa Ryhmäteatterin ja Q-teatterin yhteistuotannossa "Veljeni, Leijonamieli" vuosina 2003 ja 2004, Helsingin kaupunginteatterin Studio Pasilassa esitetyssä, Steve Martinin kirjoittamassa näytelmässä "Villin kanin kapakka" ("Picasso at the Lapin Agile") vuonna 2006 ja Ryhmäteatterin esittämässä, Raila Leppäkosken kirjoittamassa ja ohjaamassa näytelmässä "Sakset, kivi, paperi" vuonna 2007. Näyttelemisen lisäksi hän on toiminut teatterissa myös ohjaajan assistenttina.


title: Helena Vierikko

text: Vierikko on näytellyt myös televisiosarjoissa, muun muassa Nelosella keväällä 2008 esitetyssä draamasarjassa "Suojelijat", jossa hän näytteli vartija Nooraa, ja MTV3-kanavalla samana keväänä esitetyssä, Johanna Vuoksenmaan ohjaamassa kolmiosaisessa trillerissä "Joku kaltaiseni", jossa hänen roolinimensä oli Anne Summanen. Vuonna 2012 hän esitti päähenkilö Elinaa, vainoamisen uhriksi joutuvaa yksinhuoltajaäitiä, TV1:n kaksiosaisessa minisarjassa "Stalkkeri".


title: Helena Vierikko

text: Näyttelijä Vesa Vierikko on Helena Vierikon isä.


title: Vesikansa (täsmennyssivu)

text: Vesikansa voi viitata seuraaviin


title: Vesikansa (täsmennyssivu)

text: Lisäksi Vesikansa-nimeä on aiemmin käytetty seuraavista kunnista:


title: Vesikansa (täsmennyssivu)

text: Vesikansa on myös sukunimi:


title: Amazon Kindle

text: Amazon Kindle on ohjelmisto- ja laitteistoalusta sähköisten kirjojen lukemiseen. Laitteen on kehittänyt Amazon.comin Lab126. Yhdysvalloissa laitealusta julkaistiin 19. marraskuuta 2007. Kindlestä on kaksi tuotelinjaa, Kindle ja Kindle DX, joista kummastakin on tällä hetkellä kolmen eri sukupolven mallit. Lisäksi Kindlen voi hankkia erillisenä 3G-versiona. iPhonelle on myös ohjelma nimeltään "Kindle for iPhone" ja Android-laitteille ohjelma "Kindle for Android".


title: Amazon Kindle

text: Kindle-laitteisto käyttää näyttöruutuna sähköistä paperia, ja sisältö ladataan kaapelin avulla Amazonin Whispernetistä Sprint EVDO -verkon tai 3G-verkon kautta. Kindle-laitteisto ei tarvitse erillistä tietokonetta toimiakseen. Kindleen ei ole vielä suomenkielistä sisältöä.


title: Amazon Kindle

text: Loppuvuodesta 2010 julkaistiin kolmannen sukupolven Kindle. Se on sekä kevyempi että ohuempi kuin aikaisemmat, sen akunkestoa ja PDF-tukea on parannettu ja siihen on lisätty myös WLAN-tuki. Kolmannen sukupolven Kindleä myydään kahtena eri versiona: 3G-tuellisena ja ilman tukea.


title: Amazon Kindle

text: Amazon on lisännyt mallistoon LCD-näyttöä käyttävän mallisarjan vuonna 2011 nimellä Kindle Fire.


title: Amazon Kindle

text: Kindle 1 -laitteet käyttävät Marvell XScale -suoritinta.


title: Amazon Kindle

text: Kindle 2 -laitteet käyttävät Freescale i.MX31 -suoritinta.


title: Amazon Kindle

text: Kindle Keyboard -laitteet käyttävät Freescale i.MX35 -suoritinta.


title: Amazon Kindle

text: Kindlen neljännen ja viidennen sukupolven laitteet käyttävät Freescale i.MX508 -suoritinta.


title: Amazon Kindle

text: Kindle Touch ja Paperwhite kuuluvat samaan sukupolveen.


title: Amazon Kindle

text: Alkuperäisen Kindlen julkaisun aikoihin marraskuussa 2007 Amazonin Kindle Storessa oli ladattavana yli 88 000 digitaalista teosta. Ensimmäinen erä myytiin viidessä ja puolessa tunnissa, ja laitetta ei ollut sen jälkeen saatavilla ennen huhtikuun 2008 loppupuolta.


title: Amazon Kindle

text: Kindle maksoi 399 Yhdysvaltain dollaria. Sittemmin Amazon laski laitteen hintaa 359 dollariin. Kesällä 2010 Kindle 2 -laitteen hinta oli 189 dollaria. Amazon aloitti Kindle 2 -laitteen 3G-version myynnin Yhdysvaltojen ulkopuolelle lokakuussa 2009 siten, että toimitukset alkoivat 19.10.2009, ja ensimmäiset laitteet saapuivat Suomeen 21.10.2009. Amazon on saanut useimmissa Euroopan maissa solmittua sopimukset teleoperaattoreiden kanssa käyttäjälle ilmaisesta verkkoyhteydestä. Suomessa on laitteen langattomia ominaisuuksia voinut käyttää kesäkuusta 2010 alkaen rajoitetusti (langattomat laitteistopäivitykset ja Amazonin Kindle-kirjakauppa sekä Wikipedia ovat avoimia, muu verkkokäyttö on rajattu pois).


title: Moordrecht

text: Moordrecht on Alankomaissa, Etelä-Hollannin provinssissa sijaitseva kunta. Asukkaita kunnassa on 8 136 (31.12.2008) ja väestötiheys on 666 as./km². Kunnan pinta-ala on 12,73 neliökilometriä, josta vettä on 0,51 km². Moordrechtin pormestari on Huub van der Meer. Kunnan keskuspaikka on samanniminen kuin kuntakin.


title: Moordrecht

text: Moordrecht sijaitsee Reinjoen suistossa sijaitsevan Hollandse IJssel -joen varrella.


title: Moordrecht

text: Syyskuussa 2006 järjestetyssä kansanäänestyksessä 92,8 prosenttia Moordrechtin asukkaista halusi selvittää yhdistymistä Nieuwerkerk aan den IJsselin ja Zevenhuizen-Moerkapellen kanssa. Ainoastaan 7 % halusi Moordrechtin liittyvän Goudan kanssa. Moordrecht, Nieuwerkerk aan den IJssel ja Zevenhuizen-Moerkapelle päättivät sittemmin yhdistyä 1. tammikuuta 2010 alkaen uudeksi Zuidplasin kunnaksi. Muita ehdotuksia nimeksi olivat IJssel en Rotte, Oosterschieland ja Zuidplasland.


title: Tupolev Tu-2

text: Tupolev Tu-2 (NATO-raportointinimi "Bat", ) oli neuvostoliittolainen, toisen maailmansodan aikana kehitetty keskiraskas pommikone. Andrei Tupolevin suunnittelemaa, Junkers Ju 88:n kaltaista monikäyttöistä konetta valmistettiin useina eri versioina yhteensä 2 527 kappaletta. Koneen versioita käytettiin pommitusversion lisäksi saattohävittäjinä, torpedopommittajina sekä pitkän matkan tiedustelukoneina. Konetyyppiä käytti toisessa maailmansodassa Neuvostoliiton ilmavoimat, sodanjälkeisiä käyttäjiä olivat Neuvostoliiton lisäksi muun muassa Kiinan ja Puolan ilmavoimat.


title: Tupolev Tu-2

text: Tupolev Tu-2:n suunnittelun lähtökohtana oli kehittää kaksimoottorinen, sisäisellä pommikuilulla varustettu pommikone, jonka nopeus olisi lähellä hävittäjälentokoneen nopeutta. Koneen rakenteen piti myös kestää syöksypommituksen aiheuttamat rasitukset. Koneen suunnittelu aloitettiin Andrei Tupolevin johdolla 1. maaliskuuta 1940, koodinimellä ”Samolet (lentokone) 103” (). Ensimmäinen prototyyppi, Mikulin AM-37 -moottoreilla varustettu Tupolev ANT-58, lensi ensilentonsa 29. tammikuuta 1941, lentäjänä Mihail Nukhtikov. Koneen suoritusarvot ylittivät Neuvostoliiton ilmavoimien sille asettamat vaatimukset. Konetta kehitettiin ensilennon jälkeen, muun muassa ohjaamon kattoa korotettiin ja koneen takaosaan, rungon alapuolelle, lisättiin konekivääriampumo ehkäisemään alasektorista tulevia hyökkäyksiä.


title: Tupolev Tu-2

text: Seuraava, edelleen kehitetty prototyyppi, muun muassa siiven alapuolisilla rakettikiskoilla varustettu ANT-59 (Samolet 103U), lensi ensilentonsa 18. toukokuuta 1941. Kone oli, kuten ANT-58, varustettu kehitysvaiheessaan olevilla AM-37-moottoreilla, jotka vaihdettiin ensilennon jälkeen luotettavampiin Švetsov ASh-82 -moottoreihin. Koneen huippunopeus pieneni moottorien vaihdon seurauksena noin 80 km/h, luotettavuutta pidettiin kuitenkin nopeutta tärkeämpänä. Koneen sarjatuotanto aloitettiin Omskissa entisen autotehtaan tiloissa 1. elokuuta 1941. Tuotanto oli aluksi niin hidasta, että ensimmäinen sarjatuotantokone, ANT-58:aan pohjautuva ANT-60 (Samolet 103V), valmistui vasta marraskuussa 1941. Kaikkiaan vain yhdeksäntoista konetta ehdittiin valmistaa, kun tehtaan koneenrakennuskapasiteetti keskitettiin Jak-1-hävittäjän valmistukseen.


title: Tupolev Tu-2

text: Tupolev sai luvan jatkaa koneen kehittämistä, ja syksyllä 1942 ilmavoimat kokeili kolmea edelleen kehitettyä, sarjatuotantoon paremmin soveltuvaa prototyyppiä. Koneiden tyyppimerkintä oli ANT-61 (Samolet 103S), ja ne olivat ensimmäiset joille ilmavoimat antoi oman tyyppimerkintänsä Tu-2. Rintamalaivueessa kokeiltavana olleet Tu-2:et saivat niin myönteiset arvostelut, että konetyyppi otettiin takaisin tuotantoon. Varsinaisen tuotantoversion prototyyppi lensi ensilentonsa 26 elokuuta 1943, ja ensimmäiset koneet tyyppimerkinnällä Tu-2S alkoivat saapua rintamalaivueisiin keväällä 1944. Kaikkiaan Tu-2S-koneita rakennettiin sodan loppuun mennessä noin 1 100 kappaletta.


title: Tupolev Tu-2

text: Tuotantovaikeuksien takia konetta ei ehditty toisen maailmansodan aikana käyttää halutussa laajuudessa. Konetyypillä varustetut yksiköt osallistuivat kesällä 1943 muun muassa Kurskin taisteluun sekä vuotta myöhemmin Karjalankannaksen valtaukseen, johon osallistui 600 Tu-2-konetta. Tu-2-koneita käytettiin lisäksi laajasti sodan päättäneissä, Berliinin valtaukseen johtaneissa taisteluissa. Koneen todellinen käyttöarvo ymmärrettiin vasta toisen maailmansodan päätyttyä, ja siitä kehitettiin sodan jälkeisinä vuosina useita versioita, jotka pysyivät neuvostoilmavoimien käytössä 1950-luvun puoleenväliin saakka. Myös useat Itä-Euroopan maat, kuten Bulgaria, Jugoslavia, Romania ja Unkari käyttivät Neuvostoliiton toimittamia Tu-2:a. Kiinan ilmavoimat käytti konetyyppiä vielä 1970-luvulla.


title: Valetuberkuloosi

text: Valetuberkuloosi eli pseudotuberkuloosi on gramnegatiivisen "Yersinia pseudotuberculosis" -bakteerin aiheuttama sairaus. Se esiintyy lähinnä eläimissä mutta voi tarttua myös ihmiseen, tavallisimmin ruoansulatuskanavan kautta.


title: Valetuberkuloosi

text: Eläimissä valetuberkuloosi aiheuttaa tuberkuloosin kaltaisia oireita, kuten paikallisia kuolioita kudoksissa sekä granuloomia pernassa, maksassa ja imusolmukkeissa.


title: Valetuberkuloosi

text: Ihmisessä oireet ovat samankaltaisia kuin "Yersinia enterocolitica" -bakteerilajin aiheuttamassa yersinioosissa (kuumetta ja oikeanpuoleista vatsakipua). Ripulia ei kuitenkaan läheskään aina esiinny, mikä joskus vaikeuttaa diagnoosin tekoa. Valetuberkuloosi voi, erityisesti lapsilla ja nuorilla aikuisilla, muistuttaa umpilisäkkeentulehdusta. Joissakin harvoissa tapauksissa on esiintynyt myös kyhmyruusua, nivelten jäykkyyttä, bakteerien leviämistä verenkiertoon (bakteremiaa) sekä Reiterin oireyhtymää ja tämän aiheuttamaa kipua.


title: Valetuberkuloosi

text: Tauti tavallisesti puhkeaa 5–10 vuorokauden kuluttua tartunnasta ja tyypillisesti kestää hoitamattomana 1–3 viikkoa. Vaikeissa tapauksissa ja immuunipuutepotilailla saatetaan tarvita hoidoksi antibioottia: sekä ampisilliini, aminoglykosidit, tetrasykliini, kloramfenikoli että kefalosporiini ovat yleensä tehokkaita.


title: Valetuberkuloosi

text: Hiljakkoin kuvatulla Izumi-kuumeella on havaittu yhteys valetuberkuloosiin.


title: DVD-R

text: DVD-R on tallentava DVD-formaatti. Yleensä DVD-R-levyn kapasiteetti on 4,38 GiB eli 4 700 000 000 tavua. Alun perin kapasiteettina tosin oli 3,68 GiB eli 3 950 000 000 tavua. Joka tapauksessa kapasiteetti on huomattavasti suurempi kuin sen edeltäjän, CD-R:n, kapasiteetti (650...700 megatavua). Pioneer kehitti myös kaksikerroslevyn, DVD-R DL:n, joka tuli markkinoille vuoden 2005 aikana.


title: DVD-R

text: DVD-R-levy on kertakirjoitettava eli levyllä jo olevaa dataa ei voida enää muuttaa. On olemassa uudelleenkirjoitettavia DVD-levyjä, DVD-RW-levyjä, jossa tietty kohta kestää vähintään tuhat kirjoituskertaa. Näistäkin on yritetty luoda kaksikerroslevyjä, DVD-RW DL.


title: DVD-R

text: DVD-R:n kilpailijoita ovat mm. DVD+R(W) ja DVD-RAM.


title: Anna Bertills

text: Anna Katarina Mikaela Bertills (s. 4. lokakuuta 1979 Vöyri) on suomalainen poliitikko. Hänen puolueensa on Suomen ruotsalainen kansanpuolue (RKP).


title: Anna Bertills

text: Bertills oli kesäkuusta 2008 kesäkuuhun 2010 yksi puolueensa kolmesta varapuheenjohtajasta. Hän ei ollut ehdolla kolmannelle varapuheenjohtajakaudelle puoluekokouksessa 2010. Hän on toiminut myös RKP:n Vöyri-Maksamaan paikallisosaston puheenjohtajana vuosina 2007–2009 ja puolueensa nuorisojärjestön Svensk Ungdomin puheenjohtajana toukokuusta 2005 toukokuuhun 2007. Bertills on ollut RKP:n ehdokkaana neljissä vaaleissa. Kunnallisvaaleissa 2012 hänet valittiin Vaasan kaupunginvaltuuston jäseneksi. Kunnallisvaaleissa 2004 hän jäi Turussa kolmannelle varasijalle. Hän oli ehdolla myös eduskuntavaaleissa 2007, joissa sai 1 393 ääntä Vaasan vaalipiirissä, ja europarlamenttivaaleissa 2009, joissa sai 6 000 ääntä, kuudenneksi eniten puolueensa ehdokkaista. Suurin osa hänen eurovaaleissa saamistaan äänistä, 4 447, tuli Vaasan vaalipiirin alueelta.


title: Anna Bertills

text: Bertills on koulutukseltaan valtiotieteiden maisteri, joksi valmistui Åbo Akademista vuonna 2002, pääaineenaan kansainvälinen politiikka. Ylioppilaaksi hän kirjoitti vuonna 1998 Vöyrin yhteislukiosta (). Tammikuusta 2004 lokakuuhun 2005 Bertills työskenteli Jan-Erik Enestamin, joka oli tuolloin ympäristöministeri, eduskunta-avustajana ja marraskuusta 2008 kesäkuuhun 2009 hän oli kulttuuri- ja urheiluministeri Stefan Wallinin erityisavustaja. Maaliskuussa 2007 hän aloitti liikuntajärjestö Finlands Svenska Idrottin koulutus- ja tiedotusyksikön päällikkönä, josta tehtävästä jäi virkavapaalle marraskuussa 2008. Elokuusta 2010 alkaen Bertills on toiminut Folkhälsan Utbildning Ab:n toimitusjohtajana.


title: Anna Bertills

text: Bertills on naimisissa Andreas Backin kanssa. Heillä on kaksi lasta, vuonna 2009 syntynyt tytär ja vuonna 2012 syntynyt poika.


title: DVD-R DL

text: DVD-R DL, DVD-R Dual Layer on kaksikerroksinen, kertakirjoitettava DVD-formaatti. Levylle mahtuu 7,96 gibitavua eli 8,54 gigatavua dataa. Levy on yhteensopiva useimmissa DVD-laitteissa. Formaatin kehitti Pioneer Corporation DVD Forumia varten. Kilpailevan formaatin, DVD+R DL:n, kehittivät Philips ja Mitsubishi Kagaku Media DVD+RW Alliancea varten. Formaatista on yritetty tehdä myös uudelleenkirjoitettava versio, DVD-RW DL.


title: DVD+R

text: DVD+R on kertakirjoitettava DVD-formaatti. Levylle mahtuu dataa 4,38 GiB, tarkasti ottaen 4 700 372 992 tavua. Formaatti kehiteltiin DVD+RW Alliancea varten.


title: DVD+R

text: Formaatista on myös uudelleenkirjoitettava versio, DVD+RW.


title: DVD+R

text: "Plus"-medioille on ominaista se, että book-typeä voi muuttaa, jotta DVD-yhteensopivuus paranisi. Esimerkiksi DVD+R-mediasta voi tehdä näennäisesti DVD-ROM-levyn. Näin on mahdollista saada jotkin vanhat DVD-asemat lukemaan DVD+R-levyjä.


title: DVD+R

text: Sekä "viiva"- että "plus"-formaatit vaikuttaisivat molemmat olevan yhtä suosittuja. DVD+R -formaatti on teknisesti jonkun verran DVD-R -formaattia edellä, esimerkiksi virheenkorjauksensa osalta. On hieman epäselvää, onko formaateilla yhteensopivuuseroja vanhimpien soitinten kanssa. DVD-R oli käytössä ennen DVD+R -formaattia, mutta vastaavasti book-typen säätö saattaa saada DVD+R -levyn toimimaan soittimessa, jossa DVD-R -levy ei toiminut. Kaikki nykyiset kirjoittavat DVD-asemat osaavat kirjoittaa molemmantyyppisille levyille.


title: Ralph Hopiavuori

text: Ralph Hopiavuori (s. , Ontario) on entinen kanadalainen jääkiekkoilija. Hän pelasi WHA-liigassa kolmen kauden aikana yhteensä 70 runkosarja- ja 12 pudotuspeliä.


title: Ralph Hopiavuori

text: Hopiavuori pelasi juniorina OHA-liigan Kitchener Rangersissa vuosina 1968–1971. Kesken kauden 1970–1971 hän siirtyi OHA:n Toronto Marlborosiin. Detroit Red Wings varasi hänet kesällä 1971 NHL:n varaustilaisuudessa vuorolla 30. Seuraavana syksynä Hopiavuori siirtyi IHL:n Port Huron Wingsiin. Hän oli osan kaudesta sivussa murrettuaan ranteensa. Hän osallistui syksyllä 1972 Detroitin harjoitusleirille ja pelasi kaksi harjoituspeliäkin, mutta lopulta hän ei saanut sopimusta joukkueeseen.


title: Ralph Hopiavuori

text: Hopiavuoren ura jatkui kaudella 1972–1973 NHL:n kanssa kilpailleen WHA:n Cleveland Crusadersissa, mutta hän joutui olemaan osan kaudesta sivussa murtuneen poskiluun takia. Hän pelasi kaudella vain 29 runkosarjaottelua. Seuraavalla kaudella (1973–1974) hän pelasi 13 peliä Clevelandissa, mutta suurin osa kaudesta kului AHL:n Jacksonville Baronsissa. Kaudella 1974–1975 Hopiavuori pelasi 28 ottelua WHA:n Indianapolis Racersissa sekä 17 ottelua alemmissa sarjoissa. Viimeisen ammattilaiskautensa (1975–1976) Hopiavuori pelasi NAHL:n Mohawk Valley Cometsissa, minkä jälkeen hän jatkoi jääkiekkoilua amatöörinä kolmen kauden ajan Cambridge Hornetsissa.


title: Jeanne Shaheen

text: Cynthia Jeanne Shaheen (o.s. Bowers, s. 28. tammikuuta 1947 St. Charles, Missouri) on yhdysvaltalainen demokraattipoliitikko.


title: Jeanne Shaheen

text: Shaheen on toiminut tammikuusta 2009 alkaen jäsenenä Yhdysvaltain senaatissa, jossa hän edustaa New Hampshiren osavaltiota. Hän voitti marraskuun 2008 vaaleissa istuvan senaattorin, republikaani John E. Sununun prosentein 52–45. Hän kohtasi Sununun myös vuoden 2002 vaaleissa, joissa Sununu voitti hänet prosentein 51–47 ja tuli valituksi senaattiin. Shaheen on senaatin energia- ja luonnonvaravaliokunnan ja ulkoasiainvaliokunnan jäsen.


title: Jeanne Shaheen

text: Aiemmalla poliittisella urallaan Shaheen on toiminut New Hampshiren senaatin jäsenenä, 21. vaalipiirin edustajana, vuosina 1991–1996 ja osavaltion kuvernöörinä 1997–2003, kolme kaksivuotiskautta. Hän voitti vuoden 1996 kuvernöörinvaaleissa Ovide Lamontagnen, New Hampshiren opetuslautakunnan silloisen puheenjohtajan, prosentein 57–40 ja hänestä tuli näin ensimmäinen New Hampshiren kuvernööriksi valittu nainen. Vuonna 1998 Shaheen uudelleenvalittiin selvin prosentein, 66–31, ja vuonna 2000, jolloin hän sai vastaansa Gordon Humphreyn, Yhdysvaltain senaatin entisen jäsenen, hän voitti prosentein 49–44.


title: Jeanne Shaheen

text: Vuonna 1969 Shaheen suoritti englannin kielen bachelor-tutkinnon Shippensburg State Collegessa ja vuonna 1973 politiikan tutkimuksen master-tutkinnon University of Mississippissä. Ennen poliittista uraansa hän on työskennellyt muun muassa opettajana. Heinäkuussa 2005 Shaheen aloitti Harvardin yliopiston John F. Kennedy School of Governmentin yhteydessä toimivan Harvard Institute of Politicsin johtajana. Hän erosi tehtävästä syyskuussa 2007, jolloin hän ilmoitti pyrkivänsä Yhdysvaltain senaattiin vaaleissa 2008.


title: Jeanne Shaheen

text: Shaheen on paitsi New Hampshiren ensimmäinen naiskuvernööri, myös ensimmäinen nainen, joka on valittu sekä kuvernööriksi että Yhdysvaltain senaatin jäseneksi sekä ensimmäinen naispuolinen Yhdysvaltain senaatin jäsen New Hampshiren osavaltiosta. Hän on naimisissa Bill Shaheenin kanssa, jonka kanssa hänellä on kolme aikuista tytärtä.


title: Ian Wood

text: Ian Wood (s. , Britannia) on kanadalainen uransa lopettanut jääkiekkomaalivahti. Hän pelasi vuosina 1986–2000 pitkän uran Saksassa.


title: Ian Wood

text: Ian Wood syntyi Englannissa, mutta varttui Kanadassa. Aluksi hänen perheensä asui Toronton alueella, jossa Wood pelasi jääkiekkoa. Kaudella 1973–1974, kun Wood oli 9-vuotias, hän pelasi 44 ottelua, joista 28 oli nollapelejä. Kun Wood oli 13-vuotias, perhe muutti North Vancouveriin, mantereen toiselle puolelle Brittiläiseen Kolumbiaan. Wood pelasi juniorikiekkoa BCJHL:n Penticton Knightsissa. Edmonton Oilers varasi hänet kesällä 1982 vuorolla 188. Woodin junioriura jatkui WHL:n Portland Winter Hawksissa, jossa hän pelasi kausilla 1981–1984. Vuonna 1983 Portland voitti Memorial Cupin.


title: Ian Wood

text: Wood teki vuonna 1984 ammattilaissopimuksen Edmonton Oilersin kanssa. Hän osallistui joukkueen harjoitusleirille syyskuussa 1984, mutta ei mahtunut joukkueen kokoonpanoon. Lopulta Wood ei pelannut yhtäkään peliä NHL:ssä Edmontonissa ja kaudella 1984–85 hän pelasi farmijoukkue Nova Scotia Oilersissa ja Kanadan maajoukkueessa. Keväällä 1985 Wood oli mukana maajoukkueessa myös maailmanmestaruuskilpailuissa, mutta ei pelannut peliäkään. Kanada voitti kilpailuissa hopeaa ja Woodkin sai mitalin.


title: Ian Wood

text: Wood lähti kaudella 1985–1986 Länsi-Saksaan, mutta ei pelannut kaudella ainuttakaan peliä. Wood pelasi Saksassa Krefelder EV:ssä (kaudet 1986–1989), ESV Kaufbeurenissa (1989–1990), Duisburg SC:ssä (1990–1992), Augsburger EV:ssä (1991–1994), Ratingen Lionsissa (1994–1997) ja Iserlohn EC:ssä (1996–2000). Hänet valittiin Saksan kakkos-divisioonan parhaaksi pelaajaksi vuosina 1988 ja 1989 ja Saksan ensimmäiseen tähdistökentälliseen vuonna 1994. Saksan lisäksi Wood pelasi kaudella 1989–1990 espanjalaisessa CG Puigcerdàssa Euroopan cupia, mutta myöhemmin hänen edustuskelpoisuutensa seurassa hylättiin, ja Puigcerdàn pelaamat pelit tuomittiin luovutustappioiksi. Kauden 1999–2000 jälkeen Wood lopetti jääkiekkouransa monien loukkaantumisten takia ja perusti Louisiana-nimisen baarin ja ravintolan Iserlohniin. Hänellä on myös Saksan kansalaisuus.


title: Poretskojen piiri

text: Poretskojen piiri (, tšuvassiksi Пăрачкав районӗ, "Păratškav raionĕ") on paikallinen itsehallintoalue Tšuvassian tasavallassa Venäjällä. Vuonna 1927 perustetun piirin pinta-ala on 1 117 neliökilometriä ja asukkaita on 15 700 henkeä (vuonna 2008).


title: Poretskojen piiri

text: Piiri sijaitsee Tšuvassian lounaisosassa. Pohjoisessa se rajoittuu Šumerljan ja idässä Ibresin piireihin, etelässä Alatyrin piiriin ja Mordvan tasavaltaan sekä lännessä Nižni Novgorodin alueeseen. Hallinnollinen keskus on Poretskojen kylä. Piiriin kuuluu 12 maalaiskuntaa.


title: Poretskojen piiri

text: Seutu kuuluu Tšuvassian tasankoon. Suurin joki on Sura, joka virtaa piirin halki pohjoiseen. Sen itäpuolella on etupäässä metsää ja länsipuolella aroa. Suran sivujokia ovat Menja ja Kirja.


title: Poretskojen piiri

text: Poretskojesta on maantieyhteys Šumerljaan ja Alatyriin. Piirikeskuksesta on 150 kilometriä matkaa Tšeboksaryyn.


title: Poretskojen piiri

text: Väestöstä 74 % on venäläisiä ja 21 % mordvalaisia.


title: Poretskojen piiri

text: Tärkein elinkeino on maatalous, joka on keskittynyt maidon ja lihan tuotantoon sekä viljan, perunan ja humalan viljelyyn. Elintarviketeollisuutta edustavat meijeri ja perunajauhotehdas. Seudulla on myös puunjalostusta, turvetuotantoa, rakennustarvikkeiden valmistusta ym.


title: Poretskojen piiri

text: Poretskojessa toimii kotiseutumuseo ja mordvalainen kulttuurikeskus. Piirilehtenä ilmestyy venäjänkielinen "Poretskije vesti".


title: Heikki Pälve

text: Heikki Pälve (s. 1954 Jyväskylän maalaiskunta) on suomalainen lääkäri ja ammattiyhdistysjohtaja.


title: Heikki Pälve

text: Pälve on toiminut toukokuusta 2005 alkaen Suomen Lääkäriliiton toiminnanjohtajana. Hän seurasi tehtävässä eläkkeelle siirtynyttä Markku Äärimaata, joka oli ollut toiminnanjohtajana vuodesta 1982. Aikaisemmin Pälve on toiminut Lääkäriliiton puheenjohtajana, vuosina 2001–2003, ja liiton valtuuskunnan jäsenenä, vuosina 1986–1991 ja 1995–2000.


title: Heikki Pälve

text: Pälve on koulutukseltaan lääketieteen ja kirurgian tohtori, joksi hän väitteli Turun yliopistossa vuonna 1991. Lääketieteen lisensiaatiksi hän valmistui vuonna 1980 ja anestesiologian erikoislääkäriksi vuonna 1987. Ylioppilaaksi hän kirjoitti vuonna 1974 Jyväskylän maalaiskunnan (vuoden 2009 kuntaliitoksen jälkeen Jyväskylä) Vaajakosken lukiossa. Ennen siirtymistään Lääkäriliiton toiminnanjohtajaksi Pälve on työskennellyt muun muassa anestesiologian erikoislääkärinä Turun yliopistollisessa keskussairaalassa ja anestesiologian, tehohoidon ja ensihoidon opettajana Turun yliopistossa.


title: Heikki Pälve

text: Pälve on myös kunnallispoliitikko, puolueenaan kokoomus. Hän oli Turun kaupunginvaltuuston jäsen 2005-2012. Kunnallisvaaleissa 2004 hän sai 1027 ääntä (neljänneksi eniten Turun kokoomusehdokkaista) ja kunnallisvaaleissa 2008 609 ääntä (kuudenneksi eniten kaupunkinsa kokoomusehdokkaista).


title: Heikki Pälve

text: Pälve on naimisissa ja hänellä on kaksi lasta, molemmat poikia.


title: Iisvesi (Suonenjoki)

text: Iisvesi on Suonenjoen kaupunginosa. Iisvedellä sijaitsee alakoulu luokille 1-6.


title: Iisvesi (Suonenjoki)

text: Iisvesi oli taajaväkinen yhdyskunta vuosina 1923–1955. Se oli 1920- ja 1930-luvuilla Suomen sisämaan suurin puutavaran lähetysasema ja sisävesien suurin puutavaran lastauspaikka. Siellä oli myös useita sahalaitoksia.


title: Iisvesi (Suonenjoki)

text: Iisvedeltä oli kotoisin iskelmälaulaja Erkki Junkkarinen. Hänen kanssaan teki yhteistyötä säveltäjä Lauri Jauhiainen, joka syntyi Pielavedellä, mutta eli lapsuutensa Iisveden Kolikkoinmäen yhdyskunnassa lähellä Erkki Junkkarista. Hän teki Erkki Junkkarisesta kirjan.


title: Iisvesi (Suonenjoki)

text: Iisvedelle johtaa Savon radalta myös haararata, Iisveden rata. Radalla on nykyisin vain tavaraliikennettä, mutta ennen vuotta 1936 sitä käytettiin myös matkustajaliikenteeseen.


title: Iisvesi (Suonenjoki)

text: Iisvedellä sijaitsee Sininen majatalo Angelin, jossa voi majoittua ympäri vuoden ja kesällä myös leiriytyä. Siellä on myös tarjolla kylpylätyyppisiä hoitoja.


title: Melioidoosi

text: Melioidoosi eli valeräkätauti, josta toisinaan käytetään myös nimitystä Whitmoren tauti (kapteeni Alfred Whitmoren mukaan, joka ensimmäisenä esitti taudin kuvauksen), on gram-negatiivisen "Burkholderia pseudomallei" -bakteerin aiheuttama tartuntatauti. Bakteeri viihtyy maaperässä ja vedessä. Taudista on kansanterveydellisesti merkittävää haittaa levinneisyysalueillaan, erityisesti Thaimaassa ja Australian pohjoisosassa. Taudista on olemassa sekä akuutti että krooninen muoto.


title: Melioidoosi

text: Melioidoosin aiheuttavan "Burkholderia pseudomallein" uskottiin aiemmin kuuluvan "Pseudomonas" -sukuun, minkä takia siitä aiemmin käytettiinkin nimeä "Pseudomonas pseudomallei". Todellisuudessa se on fylogeneettisesti likeistä sukua räkätaudin aiheuttavalle "Burkholderia malleille".


title: Melioidoosi

text: Valeräkätautia esiintyy endeemisenä Kaakkois-Aasiassa (Thaimaassa, Singaporessa, Malesiassa, Myanmarissa ja Vietnamissa) sekä Pohjois-Australiassa. Useita tapauksia on raportoitu myös Hongkongissa ja muualla Kiinan eteläosissa, Bruneissa, Taiwanissa, Intiassa ja Laosissa sekä satunnaisesti Keski- ja Etelä-Amerikan, Lähi-idän ja Tyynenmeren rannikon lisäksi monissa Afrikan maissa. Vaikka Bangladeshista on historian kuluessa raportoitu vain yksi melioidoositapaus , sieltä tiedetään tulleen Isoon-Britanniaan ainakin viisi tautitapausta, mikä viittaa siihen, että Whitmoren tautia esiintyy maassa endeemisenä ja että maalla on vakavia ongelmia taudin diagnosoinnissa ja/tai raportoinnissa todennäköisesti laboratorioteniikan puutteellisuuden takia.


title: Melioidoosi

text: Koillis-Thaimaassa 80 prosentilla lapsista esiintyy nelivuotiaina "B. pseudomallein" vasta-aineita; muualla maailmassa osuus on pienempi.


title: Melioidoosi

text: Melioidoosi tarttuu moniin eläimiin kuten lampaaseen ja hevoseen. Nauta, vesipuhveli ja krokotiili taas ovat sille suhteellisen vastustuskykyisiä, vaikka oleilevatkin paljon liejussa. Pariisin eläintarhassa 1970-luvulla puhjenneen epidemian ("L’affaire du jardin des plantes") uskotaan saaneen alkunsa maahan tuodusta pandasta.


title: Melioidoosi

text: Normaalisti "Burkholderia pseudomallei" esiintyy maaperässä ja pintavesissä; pitkälti tästä syystä melioidoosiin sairastuneet ovat lähes poikkeuksetta olleet tekemisissä maaperän tai pintaveden kanssa. Kaikki bakteerin saastuttaman maaperän kanssa tekemisiin joutuneet potilaat eivät kuitenkaan saa sairausoireita. Tärkein yksittäinen tekijä melioidoosin kehittymisessä vakavaksi on diabetes. Muita riskitekijöitä ovat talassemia, munuaistauti ja työskentely riisiviljelmällä. Taudin uskotaan voivan tarttua joko rikkoutuneenihon läpi tai hengittämällä aerosoloitunutta bakteeria.


title: Melioidoosi

text: Taudin esiintymisellä on havaittu selvä yhteys sademäärään: Tapausten lukumäärä (ja vakavuus) kasvavat sateen lisääntymisen myötä.


title: Melioidoosi

text: Niillä potilailla joiden altistumisaika oli tiedossa, akuutin melioidoosin itämisaika oli keskimäärin 9 vuorokautta (vaihteluväli 1–21 vuorokautta). Latenttia valeräkätautia sairastavat ovat saattaneet pysyä oireettomina jopa vuosikymmeniä; pisin tunnettu aika tartunnan saamisesta taudin kliiniseen puhkeamiseen on ollut 62 vuotta. Pitkän itämisajan mahdollisuus havaittiin Vietnamin sodassa palvelleilla yhdysvaltalaisilla sotilailla. Tästä syystä tautia alettiin kutsua nimellä "vietnamilainen aikapommi". Tapausten vakavuus vaihtelee; kroonisissa tapauksissa oireet voivat kestää kuukausia, mutta äkillisessä tulehduksessa, erityisesti tapauksissa, joissa potilas on ollut lähellä hukkua, oireet voivat kehittyä vakaviksi muutamassa tunnissa.


title: Melioidoosi

text: Aktiivista melioidoosia sairastavalla potilaalla on yleensä kuumetta. Kipua ja muita oireita esiintyy 75 prosentilla potilaista. Tällaisia oireita ovat esimerkiksi yskä ja keuhkokuumeen aiheuttama rintakipu sekä osteomyeliitin tai septisen artriitin aiheuttama kipu luissa tai nivelissä. Sisäelinten tulehdus (aiheuttaa paiseita maksassa, pernassa ja/tai eturauhasessa) ei tavallisesti aiheuta paikallista kipua, minkä takia nämä elimet tulisi melioidoosin yhteydessä rutiininomaisesti kuvata ultraäänellä tai tietokonetomografialla. "B. pseudomallein" aiheuttamat paiseet on todettu rakenteeltaan tyypillisesti kennomaisiksi.


title: Melioidoosi

text: Taudin ilmenemismuodossa on alueellisia eroja: Thaimaassa lapsipotilailla tyypillisesti esiintyy paiseita korvasylkirauhasessa, kun taas Australiassa tällainen tapaus on todettu vain yhden kerran. Vastaavasti Australiassa eturauhasen paiseita esiintyy 20 prosentilla miespuolisista potilaista, kun ne muualla ovat harvinaisia. Pohjois-Australiassa taas on havaittu enkefalomyeliittioireyhtymää.


title: Melioidoosi

text: Riskitekijöiksi melioidoosiin sairastumiselle on todettu muun muassa diabetes, talassemia, munuaistauti ja alkoholin ongelmakäyttö sekä työn tai harrastuksen puitteissa oleskelu kosketuksissa mudan tai seisovan pintaveden kanssa. Tautiin ovat kuitenkin sairastuneet täysin terveetkin ihmiset, myös lapset.


title: Melioidoosi

text: Jopa 25 prosentilla potilaista ei tartunnasta ole havaittavissa selviä merkkejä. Tällöin diagnoosi tehdään tavallisesti veriviljelmästä tai nielunäytteestä. Melioidoosin sanotaan kykenevän vaikuttamaan kaikkiin elimistön elimiin paitsi sydämen läppiin (endokardiitti). Vaikka taudin aivoihin aiheuttamien paiseiden on todettu puhjetessaan aiheuttavan aivokalvontulehdusta, ei sen suoranaisesti aiheuttamaa aivokalvontulehdusta ole havaittu. Harvinaisia lisätauteja ovat tulehdus verenkierrossa, paiseet imusolmukkeissa (1,2–2,2 prosentilla), sydänpussin märkiminen ja sydänlihastulehdus, keuhkojen välikarsinan tulehdus, paiseet kilpirauhasessa ja kivespussissa sekä silmätulehdus.


title: Melioidoosi

text: Kroonisessa melioidoosissa oireet tavallisesti kestävät yli kaksi kuukautta. Tauti kroonistuu noin 10 prosentilla potilaista. Kliinisen melioidoosin taudinkuva vaihtelee runsaasti. Oireina esiintyy muun muassa kroonista ihotulehdusta, ihon haavaumia, kyhmyjä keuhkoissa ja kroonista keuhkokuumetta. Sairaustila muistuttaa erehdyttävästi tuberkuloosia, minkä takia sitä onkin joskus kutsuttu "vietnamintubiksi".


title: Melioidoosi

text: Diagnoosi tehdään viljelemällä organismia mistä hyvänsä kliinisestä näytteestä.


title: Melioidoosi

text: Tieto kontaktista maaperän kanssa ei riitä varman diagnoosin tekemiseen, koska melioidoosi saattaa pysytellä piilevänä vuosia ennen puhkeamistaan. Seudulta palanneiden henkilöiden sairaushistoriaan tulisi kiinnittää huomiota. On esitetty jopa suosituksia, joiden mukaan kaikki kuumepotilaat, jotka ovat matkustaneet tai oleskelleet endeemisillä alueilla, tulisi tutkia melioidoosin varalta.


title: Melioidoosi

text: Täydellinen tutkimus (viljelyt verestä, ysköksestä, virtsasta ja mistä hyvänsä märkäeritteestä sekä nielunäyte) tulisi tehdä kaikille potilaille, joilla epäillään valeräkätautia (veriagarviljelmällä ja myös Ashdownin viljelyllä). Diagnoosi varmistetaan viljelemällä "B. pseudomalleita" mistä hyvänsä otoksesta. Nielunäyte ei ole herkkä, mutta ollessaan positiivinen se on sataprosenttisen spesifi. Yskösviljelmä reagoi hyvin samantapaisesti. Virtsanäytteen herkkyys kasvaa, kun se ennen viljelyä sentrifugoidaan. Tieto kaikesta mahdollisesta bakteerikasvustosta tulisi merkitä talteen (ei vain 10 organismia/ml kuten normaalisti). Luuytimestä tehty viljelmä saattaa hyvin satunnaisesti osoittautua positiiviseksi potilailla, joilla B. pseudomallein veriviljelmä on ollut negatiivinen. Sen tekemistä yleisesti ei kuitenkaan suositella. Yleinen virhe melioidoosin diagnosointiin tottumattomilla tutkijoilla on vain yhden, oireilevasta kohdasta otetun näytteen lähettäminen (kuten useimpien muiden tulehdusten kohdalla yleensä tehdään) täyden tutkimuksen sijasta.


title: Melioidoosi

text: Ashdownin viljely on selektiivinen viljely, jossa käytetään gentamysiinia, saattaa olla välttämätön ei-steriileille näytteille. "Burkholderia cepacian" viljely saattaa olla hyödyllinen vaihtoehtoisena selektiivisenä viljelynä alueilla, joilla valeräkätautia ei esiinny endeemisenä eikä Ashdownin viljelyä ole saatavilla. Francisin viljely on Ashdownin viljelystä kehitetty uusi viljely, joka saattaa olla avuksi eriteltäessä "B. pseudomalleita" "B. cepaciasta" ja myös melioidoosin varhaisessa diagnosoinnissa. Sitä ei kuitenkaan ole vielä laajalti varmistettu kliinisesti.


title: Melioidoosi

text: Monet kaupallisessa levityksessä olevat testit ovat osoittautuneet epäluotettaviksi "B. pseudomallein" tunnistamisessa.


title: Melioidoosi

text: Melioidoosin tunnistamiseksi on olemassa myös serologinen testi (epäsuora hemagglutinaatio), jota ei kuitenkaan useimmissa maissa ole kaupallisesti saatavilla. Spesifi suora immunofluoresenttitesti ja monokloonisiin vasta-aineisiin perustuva lateksiagglutinaatio ovat laajalti käytössä Thaimaassa, mutta muualla niitä ei ole saatavilla.


title: Melioidoosi

text: Diagnoosia ei voida tehdä pelkästään radiologisten tutkimusten (röntgenin ja skannauksen) perusteella, mutta kuvaukset ovat rutiinitoimenpide taudin laajuuden määrittämiseksi. Vatsan kuvaaminen tietokonetomografialla tai ultraäänellä suositellaan tehtäväksi rutiininomaisesti, koska paiseet eivät välttämättä tule esiin kliinisessä tutkimuksessa ja koska niitä saattaa esiintyä muuallakin kuin tauti muutoin ilmenee. Australian viranomaiset suosittavat erityisesti eturauhasen kuvaamista, koska maan pohjoisosan potilailla usein esiintyy paiseita eturauhasessa. Rinnan röntgenkuvaus tulisi myös suorittaa rutiininomaisesti ja muut tutkimukset kliinisesti ilmenevän tarpeen mukaan.


title: Melioidoosi

text: Differentiaalidiagnoosi on kattava; Whitmoren tauti saattaa muistuttaa useita muita infektioita kuten tuberkuloosia.


title: Melioidoosi

text: Melioidoosin hoito jakautuu kahteen vaiheeseen: suonensisäiseen intensiivivaiheeseen ja suun kautta uusiutumisen ehkäisemiseksi tapahtuvaan ylläpitovaiheeseen. Kirurgiseen toimenpiteeseen ryhdytään tavallisesti eturauhaspaiseiden ja septisen artriitin sekä joskus sylkirauhaspaiseiden kohdalla, mutta ei yleensä maksan ja pernan paiseiden kyseessä ollen.Thaimaassa kokeiltu GCSF-hormonin käyttö tukihoitona tai kotrimoksatsoli ei saanut aikaan kuolleisuuden pienenemistä.Australiassa kotrimoksatsolia käytetään sellaisenaan häätöhoidossa. Uusiutumistodennäköisyys on siellä ollut pienempi kuin Thaimaassa. On saatu myös "in vitro" -todisteita siitä, että kotrimoksatsoli ja doksisykliini toimisivat antagonistisesti. Tässä suhteessa on katsottu, että kotrimoksatsoli saattaisi olla näistä ominaisuuksiltaan suositeltavampi. Tutkimukset ovat vahvistaneet riittävän seurannan ja hoitoon sitoutumisen merkityksen häätöprosessissa.


title: Melioidoosi

text: Vuoteen 1989 saakka akuutin melioidoosin vakiohoitona käytettiin kloramfenikolin, kotrimoksatsolin ja doksisykliinin yhdistelmää; tällä hoidolla kuolleisuus oli noin 80 prosenttia. Tämän takia tähän hoitoon tulisi turvautua enää ainoastaan siinä tapauksessa, ettei muita vaihtoehtoja ole saatavilla. Kaikki neljä lääkettä ovat bakteriostaattisia (ne pysäyttävät bakteerien lisääntymisen, mutta eivät hävitä niitä). Kotrimoksatsoli myös salpaa sekä kloramfenikolia että doksisykliiniä.


title: Melioidoosi

text: Ilman tehokkaita antibiootteja (ensisijaisesti keftatsidiimia tai meropeneemiä) kuolleisuus valeräkätaudin verenmyrkytyksenä ilmenevässä muodossa on yli 90 prosenttia. Tehokkailla antibiooteilla hoidettuna taudin aiheuttama kuolleisuus on yksinkertaisissa tapauksissa noin 10 prosenttia, mutta tapauksissa, joissa bakteereita on päässyt verenkiertoon tai on syntynyt vakava verenmyrkytys, se on kuitenkin edelleen jopa 80 prosenttia. Tehohoidon saatavuus on ennusteen kannalta ilmeisen selvä. Tällä selittynee ainakin osittain ero Pohjois-Australian ja Koillis-Thaimaan välinen ero kuolleisuudessa, joka ensin mainitussa on 20 prosenttia ja jälkimmäisessä 40 prosenttia. Tehokkaillakin antibiooteilla hoitovaste on hidas: Kuume kestää hoidon aloittamisesta keskimäärin 5–9 vuorokautta.


title: Melioidoosi

text: Tauti toistuu noin 10–20 prosentilla potilaista. Tutkimuksissa on todettu suurimman osan toistumisista olevan alkuperäisen bakteerikannan aiheuttamia taudin uusiutumisia. Kuitenkin endeemisillä alueilla huomattava osuus (mahdollisesti jopa neljännes) tapauksista aiheutuu uudesta tartunnasta, erityisesti kahden vuoden kuluttua edellisestä. Toistumisen riskitekijöitä ovat taudin vakavuus (potilaan veriviljely on ollut positiivinen tai tauti on ilmennyt hänellä useassa kohdassa elimistöä), väärän antibiootin valinta häätöhoitoon (doksisykliini sellaisenaan ja fluorokinoloni eivät ole tehokkaita), heikko sitoutuminen häätöhoitoon ja häätöhoidon lopettaminen vähemmän kuin 8 viikon kuluttua.


title: Melioidoosi

text: Melioidoosin on todettu tarttuneen ihmisestä toiseen vain muutamassa harvassa tapauksessa: Potilaiden eristäminen ei ole tarpeen. Laboratoriossa työskentelevien tulee kuitenkin käsitellä "Burkholderia pseudomalleita" eristysolosuhteissa, koska taudin on todettu tarttuneen laboratoriossa. Laboratorioperäisen altistuksen tapahduttua suositellaan jälkiprofylaksiaksi kotrimoksatsolia. Tämän tehoa ei kuitenkaan ole vahvistettu kliinisin kokein.


title: Melioidoosi

text: Endeemisillä alueilla (erityisesti riisiviljelmillä) on syytä mahdollisuuksien mukaan välttää kosketusta maaperän, liejun ja pintaveden kanssa. Sairastumisia on todettu tapahtuneen rypäinä tulvien ja myrskyjen jälkeen; nämä ovat todennäköisesti aiheuttaneet altistumisen. Joukkosairastumisia on tapahtunut myös juomaveden saastuttua. Riskiryhmässä ovat muiden muassa diabeetikot, kroonisesti munuais- tai keuhkosairaat ja minkä tahansa tyyppistä immuunivajetta potevat. Rokotetta ei toistaiseksi ole olemassa.


title: Melioidoosi

text: "B. pseudomalleille" altistumisen (erityisesti laboratoriotapaturman) jälkeiseksi estohoidoksi suositellaan kotrimoksatsolin ja doksisykliinin yhdistelmää. Kumpaakin on tosin käytetty myös yksinään.


title: Melioidoosi

text: Melioidoosia on tutkittu myös sen varalta, että sitä käytettäisiin biologiseen sodankäyntiin. Yhdysvaltain tautienhallinnasta vastaava viranomainen CDC luokittelee sen bioterroriaineena B-luokkaan kuuluvaksi. Yhdysvalloissa tutkittiin "B. pseudomallein", kuten myös sen sukulaisen "B. mallein", joka aiheuttaa räkätautia, käyttöä bioaseena. Aseen valmistukseen sitä ei kuitenkaan koskaan käytetty. Myös Neuvostoliiton on raportoitu testanneen "B. pseudomallein" käyttöä bioaseena.


Luettelo Yhdysvaltain ja Kanadan pääsarjoissa jääkiekkoilleista ruotsalaisista sisältää tiedot Kanadan ja Yhdysvaltojen jääkiekon pääsarjoissa eli NHL:ssa, WHA:ssa, WCHL:ssa, PCHA:ssa ja NHA:ssa pelanneista ruotsalaisista. Luettelossa on laskettu yhteen kaikki pääsarjatilastot. Koska ruotsalaiset jääkiekkoilijat siirtyivät Pohjois-Amerikkaan ammattilaisiksi vasta 1960-luvulta alkaen on listassa vain NHL:ssa ja WHA:ssa pelanneita.


title: Luettelo Yhdysvaltain ja Kanadan pääsarjoissa jääkiekkoilleista ruotsalaisista

text: Lista on päivitetty runkosarjan 2014-2015 jälkeen.


text: Ruotsalaisista NHL-pelaajista muutama on syntynyt ulkomailla, mutta he muuttivat jo lapsina Ruotsiin:


text: Ruotsissa on syntynyt muutama NHL-pelaaja, jotka kuitenkin jättivät Ruotsin taakseen jo nuorina ja saivat kiekko-oppinsa muualla:


title: Cam Connor

text: Cameron Duncan Connor (s. 10. elokuuta 1954 Winnipeg, Manitoba, Kanada) on entinen kanadalainen jääkiekkoilija. Hän oli rooliltaan tappelija ja pelasi WHA:ssa 274 ottelua ja NHL:ssä 89 ottelua.


title: Cam Connor

text: Connor pelasi junoriurallaan WCHL:n Winnipeg Jetsissä kausilla 1971–1972 ja 1972–1973 yhteensä 19 peliä. Kaudeksi 1973–1974 hän siirtyi saman liigan Flin Flon Bombersiin, jossa hän pelasi 65 peliä, teki tehopisteet 47+44 ja otti 376 jäähyminuuttia. Kauden päätteeksi hänet valittiin WCHL:n vuoden tulokkaaksi. The Hockey News arvosti hänet vuoden 17. lupaavimmaksi pelaajaksi. Connorin varasi kesällä 1974 NHL:n Montreal Canadiens (vuorolla 5) ja WHA:n Phoenix Roadrunners (vuorolla 31).


title: Cam Connor

text: Connor päätti aloittaa ammattilaisuransa Phoenixissa. Hän pelasi seurassa kaksi kautta ja yhteensä 130 ottelua. Ensimmäisellä kaudellaan 1974–1975 hän oli osan kaudesta sivussa murtuneen jalan vuoksi. Lokakuussa 1976 Phoenix myi Connorin Houston Aerosiin, jossa Connor pelasi kaksi seuraavaa kautta. Ensimmäisellä kaudella hän teki ammattilaisuransa parhaat tehopisteet 35+32. Toisella kaudella (1977–1978) hän mursi vasemman kätensä ja käsi jouduttiin leikkaamaan. Houston lopetti toimintansa saman kauden jälkeen. Winnipeg Jets osti Connorin WHA-oikeudet, mutta Connor väitti olevansa vapaa pelaaja, sillä hän halusi siirtyä NHL:ään.


title: Cam Connor

text: Lopulta NHL hyväksyi Connorin siirtymisen kilpailevasta liigasta, ja hän teki sopimuksen Montreal Canadiensin kanssa. Connor sai kaudella 1978–1979 vähän peliaikaa Montrealissa. Hän pelasi kuitenkin kahdeksan peräkkäistä ottelua, kun joukkueen maalivahti Ken Dryden sai vakuutettua valmentaja Scotty Bowmanin Connorin tarpeellisuudesta. Connor pelasi runkosarjassa kuitenkin vain 23 ottelua. Pudotuspeleissä hän pelasi kahdeksan ottelua. Hän teki ainoastaan yhden maalin, mutta se oli tärkeä voittomaali toiselle jatkoajalle menneessä ottelussa Toronto Maple Leafsia vastaan. Kesken pudotuspelien Connor sairastui ruokamyrkytykseen, joka pakotti hänet vuodelepoon usean päivän ajaksi. Ruokamyrkytys heikensi hänen selkälihaksiaan, ja muuttui lopulta suolistotulehdukseksi. Kauden päätteeksi Montreal ilmoitti, että Connorilla ei ollut tulevaisuutta joukkueessa.


title: Cam Connor

text: Connorin suolistotulehdus jatkui läpi kesän aina seuraavan syksyn harjoitusleirille saakka ja esti häntä pelaamasta kauden alussa. Kesän aikana Edmonton varasi hänet NHL:n laajennusvaraustilaisuudessa. Montreal teki ennen tilaisuutta neljän NHL:ään liittyvän WHA-joukkueen kanssa sopimuksen, jonka mukaan jokainen WHA-joukkue saisi tietyn pelaajan, jos se jättäisi Montrealin muut suojaamattomat pelaajat rauhaan. Edmonton sai Connorin. Connor pelasi Edmontonissa 38 peliä, mutta maaliskuussa 1980 Edmonton myi hänet yhdessä varausvuoron kanssa New York Rangersiin, ja sai vaihdossa Don Murdochin. Vuoden 1980 pudotuspeleissä Connor pelasi vain kaksi ottelua, kunnes loukkasi ranteensa ja joutui olemaan loppukauden sivussa. Hän pysyi seuran organisaatiossa kauteen 1982–1983 asti, mutta pelasi NHL:ssä yhteensä vain 28 runkosarjanottelua ja 12 pudotuspeliä.


title: Cam Connor

text: Connor pelasi viimeisen ammattilaiskautensa 1983–1984 CHL:n Tulsa Oilersissa, joka lopetti toimintansa kesken kauden helmikuussa 1984. Tämän jälkeen joukkue pelasi runkosarjan loppuun (ainoastaan vieraspelejä), selvisi pudotuspeleihin ja voitti lopulta koko liigan mestaruuden Adams Cupin.


title: Cam Connor

text: Connor palasi takaisin Edmontoniin jääkiekkouransa jälkeen, ja siirtyi tietokonekonsulttialalle. Hänestä tuli DKW Systemsin haarakonttorin johtaja.


title: Jack Carlson

text: Jack Anthony Carlson (s. ) on entinen yhdysvaltalainen jääkiekkoilija. Hän pelasi NHL:ssä 236 peliä, ja WHA:ssa 272 peliä. Carlson oli yksi pelätyimmistä tappelijoista koko NHL:n historian aikana.


title: Jack Carlson

text: Carlson pelasi juniorijääkiekkoa USHL:n Minnesota Rangersissa ja Marquette Iron Rangersissa. Hänet varasi sekä NHL:n Detroit Red Wings (vuorolla 117) että WHA:n Minnesota Fighting Saints (vuorolla 132). Kaudeksi 1974–75 Carlson siirtyi kahden veljensä kanssa Marquettesta NAHL:n Johnstown Jetsiin.


title: Jack Carlson

text: Carlson pelasi Johnstownissa veljiensä Steven ja Jeffin kanssa samassa ketjussa kaudella 1974–75. Johnstown Jets oli esikuvana Lämäri-elokuvan Charlestown Chiefsille. Elokuvan Hansonin veljekset, jotka terrorisoivat koko liigaa kovilla otteillaan, perustuivat Carlsonin veljeksiin. Jack Carlsonin oli tarkoitus näytellä Jack Hansonia elokuvassa, mutta Edmonton Oilers tarjosi hänelle WHA-sopimusta ennen kuvausten alkua. Carlson hyväksyi tarjouksen ja elokuvan kuvausten alkaessa hän pelasi WHA:n pudotuspelejä. Jack Hansonin osan sai Johnstownin toinen pelaaja Dave Hanson.


title: Jack Carlson

text: Kaudella 1974–75 Carlson pelasi WHA:n Minnesota Fighting Saintsissa jo 32 peliä, ja seuraavalla kaudella hän kuului joukkueen vakiokokoonpanoon. Minnesota lopetti kuitenkin toimintansa kesken kauden 27. helmikuuta 1976. Edmonton Oilers tarjosi 10. maaliskuuta Carlsonille uutta sopimusta, jonka hän hyväksyi. Kesäkuussa 1976 Carlson vaihtoi seuraa WHA:n sisäisessä draftissä ja päätyi Cleveland Crusadersiin. Cleveland muutti heinäkuussa 1976 Saint Pauliin ja otti nimekseen Minnesota Fighting Saints. Uusikin Minnesota joutui taloudellisiin vaikeuksiin kesken kauden ja myi tukun pelaajia, Carlson mukana, Edmontoniin ennen kuin lopetti toimintansa tammikuussa 1977. Edmonton myi saman tien osan ostamistaan pelaajista edelleen New England Whalersiin, jossa myös Carlsonin ura jatkui. Kaudella 1978–79 Carlson joutui selkä- ja olkapääloukkaantumisten vuoksi jättämään osan kaudesta väliin. Helmikuussa 1979 New England myi Carlsonin NHL:n Minnesota North Starsiin, joka oli ostanut hänen NHL-oikeutensa heinäkuussa 1978 Detroitilta.


title: Jack Carlson

text: Carlsonista tuli heti erittäin suosittu Minnesota North Starsissa. Met Centerin urkuri soitti Tappajahain teemaa aina, kun Carlson tuli jäälle ensi kerran pelissä. Carlson loukkasi selkänsä vakavasti 4. huhtikuuta 1979, kun oli pelannut vain 16 peliä. Minnesotan harjoitusleirin aikaan, syyskuussa 1979, Carlsonille tehtiin selkärangan jäykistysleikkaus Mayo Clinic -sairaalassa. Carlson oli vamman vuoksi sivussa koko kauden 1979–80. Ensimmäisen pelinsä hän pelasi 7. marraskuuta 1980, puolitoista vuotta loukkaantumisen jälkeen. Uudestaan Carlson loukkaantui 26. marraskuuta (alaselän venähdys), mutta kokonaisuudessaan hän pelasi kaudella 1980–81 43 peliä. Myös seuraavalla kaudella (1981–82) Carlson oli sivussa loukkaantumisten vuoksi. Kaudella 1982–83 Carlson loukkasi olkapäänsä harjoituspelissä syyskuussa. Vamma vaati leikkauksen, josta hän ei ehtinyt toipua ennen kauden alkua pelikuntoon. Lokakuussa 1982 Minnesota jätti Carlsonin suojaamatta ennen kauden alkua pidettävässä waiver draftissä, ja St. Louis Blues valitsi hänet. St. Louisissa hän pelasi kaksi kautta, kunnes heinäkuussa 1984 St. Louis purki Carlsonin sopimuksen.


title: Jack Carlson

text: Carlson lopetti uransa 1984, mutta hän oli tyytymätön rahtilentoyhtiön myyntimiehenä ja jääkiekon pelaamiseksi ei riittänyt pelailu kahdesti viikossa. Hän päätti palata kaukaloon. Carlson solmi uuden pelaajasopimuksen Minnesota North Starsin kanssa marraskuussa 1986. Hän pelasi kahdeksan peliä ennen kuin lopetti uransa lopullisesti.


title: Steve Andrascik

text: Steve George Andrascik (s. ) on entinen kanadalainen jääkiekkoilija. Hän pelasi NHL:ssä ainoastaan yhden pudotuspelin keväällä 1972, mutta WHA:ssa 97 peliä vuosina 1974–76.


title: Steve Andrascik

text: Andrascik pelasi juniorijääkiekkoa WCJHL:n Flin Flon Bombersissa. Kaudella 1967–68 hän teki 30 maalia, ja seuraavana kesänä Detroit Red Wings Andrascik pelasi vielä yhden kauden juniorijääkiekkoa, jonka jälkeen syksyllä 1969 hän siirtyi Detroitin farmijoukkue Fort Worth Wingsiin. Detroit vaihtoi Andrascikin New York Rangersin Don Luceen marraskuussa 1970 ja Andrascikin ura jatkui Rangersin farmijoukkueissa. Keväällä 1971 hän voitti CHL:n mestaruuden Omaha Knightsissa. Lopulta huhtikuussa 1972 hänet kutsuttiin pelaamaan Rangersiin, mutta visiitti NHL:ssä jäi yhden pudotuspelin pituiseksi. Seuraavalla kaudella Andrascikin ura jatkui jälleen farmijoukkueessa, mutta kauden päätteeksi, toukokuussa 1973, Rangers kauppasi hänet Pittsburgh Penguinsiin. Kausi 1973–74 meni kuitenkin kokonaisuudessaan Pittsburghin farmijoukkue Hershey Bearsissa, joka voitti kauden päätteeksi AHL:n mestaruuden Calder Cupin. Kun oli selvää, että Andrascik ei saisi Pittsburghissa uutta mahdollisuutta NHL:ssä, siirtyi hän NHL:n kanssa kilpailleeseen WHA-liigaan.


title: Steve Andrascik

text: Edmonton Oilers sai Andrascikin WHA-oikeudet helmikuussa 1972, kun liiga perustettiin. Heinäkuussa 1974 Edmonton myi oikeudet Cincinnati Stingersille, joka lainasi Andrascikin samassa kuussa edelleen Indianapolis Racersille. Indianapolisissa Andrascik ehti pelata kuitenkin vain 20 ottelua, kunnes hänet myytiin marraskuussa 1974 Michigan Stagsiin. Stags lopetti toimintansa kesken kauden tammikuussa 1975, jonka jälkeen liiga otti joukkueen haltuunsa ja siirsi sen pelaamaan Baltimoreen loppu kaudeksi. Kaudeksi 1975–76 Andrascik palasi Cincinnatiin, jossa hän pelasi kuitenkin vain 20 ottelua, loppukauden mennessä jälleen farmissa. Kun kaksi seuraavaakin kautta meni kokonaisuudessaan alasarjoissa, päätti Andrascik lopettaa uransa keväällä 1978.


title: Greg Tebbutt

text: Greg Tebbutt (s. ) on entinen kanadalainen jääkiekkoilija. Hän pelasi WHA:n Birmingham Bullsissa sekä NHL:n Quebec Nordiquesissä ja Pittsburgh Penguinsissa kolmella kaudella yhteensä 64 ottelua tappelijana. Roolistaan huolimatta Tebbutt teki puolustajalle paljon tehopisteitä alemmissa sarjoissa tehden vähintään 20 maalia viidellä kaudella.


title: Greg Tebbutt

text: Juniorina Tebbutt pelasi jääkiekkoa WCJHL:n Victoria Cougarsissa. Joulukuussa 1976 hän siirtyi pelaajavaihdossa saman liigan Regina Patsiin. NHL:n Minnesota North Stars (vuorolla 130) ja WHA:n Birmingham Bulls . Varauksista huolimatta Tebbutt jatkoi juniorijääkiekkoilua vielä yhden kauden pelaten yli-ikäisenä Flin Flon Bombersissa.


title: Greg Tebbutt

text: Toukokuussa 1978 Tebbutt teki ammattilaissopimuksen Birmingham Bullsin kanssa. Puolet ensimmäisestä ammattilaiskaudestaan 1978–79 Tebbutt pelasi farmijoukkueessa ja puolet Birminghamissa. Kesällä 1979 WHA ja NHL yhdistyivät, jolloin Tebbuttin pelaajaoikeudet palautuivat NHL:n Minnesota North Starsille. Minnesotalla ei kuitenkaan ollut käyttöä hänelle ja laittoi hänet waiver-listalle. Tebbuttin ura jatkui Quebec Nordiquesissa, joka otti hänet waiver-listalta. Kaudella 1979–80 Tebbutt pelasi kuitenkin vain kaksi peliä Quebecissa ja suurin osa kaudesta meni farmijoukkueissa. Seuraava kausi meni kokonaisuudessaan farmissa ja lisäksi hän oli sivussa osan kaudesta syksyllä saamansa olkapäävamman vuoksi, joka vaati leikkauksen. Elokuussa 1981 Nordiques päätti purkaa Tebbuttin sopimuksen.


title: Greg Tebbutt

text: Kaksi seuraavaa kautta Tebbutt pelasi IHL:ssä ja AHL:ssä. Kaudella 1982–83 hän teki Baltimore Skipjacksissä 28 maalia, joka oli AHL:n puolustajien maaliennätys (ennätyksen rikkoi John Slaney vuonna 2000). Kauden päätteeksi hänet valittiin myös AHL:n parhaaksi puolustajaksi. Uuden NHL-sopimuksen Tebbutt solmi heinäkuussa 1983 Pittsburgh Penguinsin kanssa. Kaudella 1983–84 hän pelasi 24 peliä Penguinsissa, mutta suurin osa kaudesta meni jälleen Pittsburghin farmissa. Tebbuttin ura jatkui tämän jälkeen vielä neljän kauden ajan, joiden aikana hän pelasi sekä AHL:n että IHL:n eri joukkueissa. IHL:ssä hän teki kolmella peräkkäisellä kaudella vähintään 20 maalia ja otti yli 200 jäähyminuuttia. Tebbutt ehti pelata ammattilaisena yhdessätoista eri seurassa, ennen kuin lopetti uransa vuonna 1988.


title: WHA:n tähdistökentällinen

text: WHA:n tähdistökentälliset valittiin WHA-jääkiekkoliigan kunkin kauden päätteeksi. Kentälliset nimettiin kaikkien WHA:n kausien päätteeksi vuodesta 1973 vuoteen 1979. Kahteen kentälliseen valittiin vuosittain yhteensä 12 pelaajaa. Kumpikin kentällinen sisälsi maalivahdin, kaksi puolustajaa, keskushyökkääjän ja kaksi laitahyökkääjää.


title: Tom Colley

text: Tom Colley (s. 21. elokuuta 1953 Toronto) on entinen kanadalainen jääkiekkoilija. Hän pelasi seitsemän kauden ajan AHL:n New Haven Nighthawksissa, ja häntä onkin kutsuttu nimellä ”Mr. New Haven Nighthawk”.


title: Tom Colley

text: Colley pelasi juniorina kaudella 1971–72 Niagara Falls Flyersissa. Flyers muutti seuraavaksi kaudeksi Sudburyyn, ja Colley siirtyi mukana. Kesällä Minnesota North Stars vuorolla 57 ja WHA:n New England Whalers vuorolla 38. Colley aloitti ammattilaisuransa syksyllä 1973 AHL:n New Haven Nighthawksissa, joka oli Minnesotan farmijoukkue. Uransa ainoan NHL-pelin Colley pelasi 12. maaliskuuta vuonna 1975.


title: Tom Colley

text: Colley oli Nighthawksissa seitsemän kautta. Hän pelasi Nighthawksin historiassa eniten pelejä (534), sekä teki eniten maaleja (234), syöttöjä (281) ja tehopisteitä (485). Vuosina 1974–78 Colley pelasi 362 peräkkäistä AHL-peliä. Hän oli ensimmäinen pelaaja, joka solmi seuran kanssa useamman kauden pituisen pelaajasopimuksen. Colley oli kaikkien aikojen suosituin Nighthawksin pelaaja ja toimi joukkueen kapteenina vuosina 1977–80.


title: Tom Colley

text: Syksyllä 1980 Colley siirtyi yhdeksi kaudeksi AHL:n Binghampton Whalersiin, jonka jälkeen keväällä 1981 lopetti ammattilaisuransa. Tämän jälkeen hän muutti Collingwoodiin, jossa pelasi amatöörinä vielä viiden kauden ajan Collingwood Royalsissa. Hän lopetti uransa jääkiekkoilijana vuonna 1986. Colley on toiminut kahteen otteeseen juniorijääkiekkojoukkueen apuvalmentajana Collingwoodissa.


title: Tom Colley

text: Nighthawks jäädytti Colleyn pelinumeron 9 kaudella 1984–85. Kun Nighthawks muutti pois New Havenista kesällä 1993, joukkueen omistaja Peter Shipman lähetti hallin katossa olleen jäädytetyn pelinumeron Colleylle. 14. maaliskuuta 1998 AHL:n Beast of New Haven jäädytti Colleyn numeron toistamiseen.


title: Tom Colley

text: Colley on jääkiekkoilija Kevin Colleyn isä.


title: Likusterit

text: Likusterit ("Ligustrum") on öljypuukasvien (Oleaceae) heimoon kuuluva suku, jossa on noin 40–50 lajia. Näistä osa on ainavihantia, osa puoliainavihantia, osa lehtensä pudottavia pensaita ja pieniä puita. Lajit ovat lähtöisin Euroopasta, Pohjois-Afrikasta, Aasiasta ja Australaasiasta. Monimuotoisimmillaan ne esiintyvät Kiinassa, Himalajalla, Japanissa ja Taiwanissa. Suomessa suvun lajeista on kasvatettu lähinnä aitalikusteria, joka luonnonvaraisena menestyy Etelä-Ruotsin korkeudelle saakka.


title: Likusterit

text:
Likusterien pienikokoiset ja voimakastuoksuiset kukat sijaitsevat kukinnoissa. Niissä on neljä terälehteä ja kaksi korkeaa hedettä, joissa on keltaisia ja punaisia ponsia sekä näiden välissä matala emi. Terälehdet ja kukinnot putoavat kukan hedelmöityttyä. Tällöin emi jää verhiön sisään. Kukinta alkaa, kun kasvukauden astepäiväluku on 330. Terttuina kasvavat pienikokoiset hedelmät ovat tyypiltään luumarjoja, väriltään lilasta mustaan. Joidenkin lajien hedelmä on ihmiselle lievästi myrkyllinen.Suotuisissa kasvuoloissa yksittäinen pensas saattaa tuottaa tuhansia hedelmiä, joita linnut mielellään käyttävät ravinnokseen.
Likustereita käyttävät ravintonaan myös monien perhosten toukat.


title: Likusterit

text: Monien muiden kasvien tavoin likusterit ovat myrkyllisiä hevoselle. Seuduilla, joiden luontaiseen kasvistoon likusterit eivät kuulu, näistä on tullut rikkakasveja, jotka korvaavat luontaisia lajeja levittäytymällä erämaa-alueille. Erityinen ongelma tämä on ollut Pohjois-Amerikassa, missä ei luontaisesti esiinny yhtään tämän suvun lajia. Uudessa-Seelannissa likusterien kasvatus ja viljely on kokonaan kielletty niiden aiheuttamien terveyshaittojen takia – likusterien siitepöly on tunnettu astman ja ihottuman aiheuttaja. Siellä likusterien hävittämiseen riittää ilmoitus viranomaisille niiden sijainnista. "Ligustrum robustum" -likusterilaji luetaan sadan haitallisimman vieraslajin joukkoon.


title: Likusterit

text: Isossa-Britanniassa tehdyssä tutkimuksessa 36 prosenttia puutarhureista ilmoitti, että jättäisi likusterien takia kiinteistön hankkimatta.


title: Jayson Meyer

text: Jayson Meyer (s. Regina, Saskatchewan) on entinen kanadalainen jääkiekkoilija. Hän edusti Saksan maajoukkuetta kuusissa arvokisoissa vuosina 1993–96.


title: Jayson Meyer

text: Meyer pelasi kotikaupungissaan juniorijääkiekkoa WHL:n Regina Patsissä. Kesällä 1983 Buffalo Sabres varasi hänet numerolla 94 . Syksyllä 1985 Meyer siirtyi pelaamaan Rochester Americansiin, joka oli Buffalon farmijoukkue. Hän pelasi kaksi kautta farmissa, mutta ei koskaan pelannut NHL-peliä, vaikka teki kaudella 1985–86 Rochesterin puolustajista eniten tehopisteitä. Keväällä 1987 Meyer voitti AHL:n mestaruuden, Calder Cupin Rochesterissa.


title: Jayson Meyer

text: Kaudeksi 1987–88 Meyer siirtyi pelaamaan Saksan toiseksi korkeimmalle sarjatasolle, jossa pelasi neljän kauden ajan neljässä eri joukkueessa. Keväällä 1991 Meyerin joukkue Krefeld Pinguine nousi Bundesliigaan. Keväällä 1993 Meyer valittiin Bundesliigan ykköstähdistöön ja Saksan MM-kisajoukkueeseen. Hän edusti Saksaa myös Lillehammerin olympialaisissa, vuosien 1994–96 MM-kisoissa, sekä vuoden 1996 maailmancupissa. Meyer pelasi Krefeldissä vuoteen 1995 asti, jonka jälkeen hän siirtyi Kölner Haieen. Kesken kauden 1996–97 hän kuitenkin siirtyi takaisin Krefeldiin. Syksyllä 1999 Meyer siirtyi pelaamaan jälleen Saksan toiseksi korkeimmalle sarjatasolle neljäksi kaudeksi, ja edusti jälleen neljää eri seuraa. Viimeiset pelinsä hän pelasi kaudella 2005–06 kolmanneksi korkeimmalla sarjatasolla.


title: Suurikuusikon kaivos

text: Kittilän kaivos (myös Suurikuusikon kultakaivos) on Kittilässä sijaitseva Euroopan suurin kultakaivos. Kaivosta operoi Agnico Eagle Mines.


title: Suurikuusikon kaivos

text: Kaivos sijaitsee noin 50 kilometriä Kittilän keskustasta koilliseen lähellä Kiistalan kylää. Ensimmäiset viitteet alueen kultapotentiaalista saatiin maaliskuussa 1986. Geologian tutkimuskeskuksen (GTK) tutkimusavustajat Pekka Puhakka ja Jorma Valkama tekivät ns. kultataskulöydön Kiistalan Vuomajärvellä, jossa oli meneillään tielinjan oikaisu. Kallioleikkauksesta löytyi kvartsikarbonaattijuoni, jossa oli näkyvää kultaa lyijyhohde-gersdorffiitti-arseenikiisu-matriisissa. Geologi Ilkka Härkösen tutkimukset johtivat suuren esiintymän löytymiseen. GTK tutki esiintymää vuoteen 1998 asti, jolloin ruotsalainen Riddarhyttan Resources AB osti esiintymän valtausoikeudet huutokaupalla. Marraskuussa 2005 kanadalainen Agnico-Eagle Mines osti enemmistön Riddarhyttanin osakkeista.


title: Suurikuusikon kaivos

text: Kaivoksen rakentamispäätös tehtiin seuraavana kesänä. Ensimmäiset kultaharkot kaivokselta valmistuivat keväällä 2009. Suurikuusikon kaivoksen vuosituotanto on noin 170 000 unssia eli noin 5 500 kiloa kultaa.


title: Suurikuusikon kaivos

text: Esiintymää louhittiin vuoteen 2012 saakka avolouhoksena. Maanalainen louhinta alkoi 2010, ja sen arvioidaan jatkuvan noin vuoteen 2035. Kaivoksen yhteydessä oleva rikastamo käsittelee 3 000–4 000 tonnia malmia vuorokaudessa. Valettavien harkkojen kultapitoisuus on 92–95 %.


title: Suurikuusikon kaivos

text: Suurikuusikon esiintymän malmin kultapitoisuus on korkea, mutta kulta esiintyy pääasiassa arseenikiisun hilassa niin sanottuna refraktorisena eli näkymättömänä kultana, mikä tekee siitä vaikeasti rikastettavaa. Kullanerottamisprosessissa käytetään muun muassa autoklaavihapetusta ja syanidiliuotusta. Rikastusprosessin haastavuus oli pääsyy pitkään tutkimusvaiheeseen ennen kaivostoiminnan käynnistämistä.


title: Suurikuusikon kaivos

text: Geologisesti esiintymä on osa Kittilän vihreäkivivyöhykkeen yli kahden miljardin vuoden ikäisiä Porkosen tai Kautoselän muodostumia. Esiintymän isäntäkivet ovat mafisia pyroklastisia vulkaniitteja. Itse esiintymä on syntynyt hieman myöhemmin orogeenisten prosessien yhteydessä. Kulta esiintyy Kiistalan hiertovyöhykkeeseen liittyvissä juoniparvissa.


title: Suurikuusikon kaivos

text: Syksyllä 2015 kaivoksella ilmeni jätealtaan vesiongelmia.


title: Ed Moses

text: Glenn Edward ("Ed") Moses, Jr. (s. 7. kesäkuuta 1980 Loma Linda, Kalifornia) on yhdysvaltalainen uimari. Hän voitti vuoden 2000 Sydneyn kesäkisoissa olympiakultaa ja -hopeaa. Hänen samanniminen isänsä on ilmavoimien eversti ja äitinsä Sissy Moses koulun opettaja. Moses on huippu-uimariksi sikäli poikkeuksellinen, että hän aloitti ympärivuotisen harjoittelun vasta lukioikäisenä.


title: Ed Moses

text: Maansa karsinnoissa vuoden 2000 olympialaisiin Moses rikkoi Yhdysvaltain-ennätyksen. Itse kisoissa hän saavutti kaksi mitalia: hopeaa 100 metrin rintauinnissa ja kultaa maailmanennätyksen tehneen 4 × 100 metrin sekauintiviestijoukkueen jäsenenä. Vuoden 2000 NCAA:n-mestaruuskisoissa hän teki 100 ja 200 metrin rintauinnissa maailmanennätyksen. Hän valmistui vuonna 2005 Virginian yliopistosta urheilulääketieteestä. Hän on myös toiminut vapaaehtoistyössä yliopistojoukkueen apulaisvalmentajana.


title: Ed Moses

text: 23. tammikuuta 2002 Moses ui Tukholmassa 100 metrin rintauinnin maailmanennätykseksi 57,47. Samassa kuussa hän teki maailmanennätyksen myös 200 metrin rintauinnissa, jota vielä paransi Berliinissä 17. tammikuuta 2004 aikaan 2.02,92.


title: John Rogers

text: Alfred John Rogers (s. 10. huhtikuuta 1953 Paradise Hill, Saskatchewan) on entinen kanadalainen jääkiekkoilija. Hän pelasi NHL:ssä 14 peliä ja WHA:ssa 44 peliä vuosina 1973–76.


title: John Rogers

text: Rogers pelasi juniorijääkiekkoa Edmonton Oil Kingsissä vuosina 1970–73. Hän loukkasi kaudella 1971–72 polvensa ja vamman korjaamiseksi tehtiin leikkaus. Kesällä 1973 hänet varasi sekä NHL:n Minnesota North Stars (vuorolla 29) että WHA:n Edmonton Oilers (vuorolla 6). Rogers aloitti heti syksyllä 1973 ammattilaisuransa, mutta alkukausi meni Minnesotan farmijoukkue New Haven Nighthawksissa. Ensimmäisen NHL-pelinsä hän pelasi joulukuussa 1973 ja teki heti maalin. Minnesotassa Rogers pelasi kuitenkin vain kymmenen peliä, ja kausi jatkui farmissa. Kaudella 1974–75 Rogers pelasi suurimmaksi osaksi myös New Havenissa, ja kun tuli selväksi, että hän ei mahtuisi Minnesotan vakiokokoonpanoon, päätti Rogers siirtyä NHL:n kanssa kilpailevan WHA-liigan Edmonton Oilersiin.


title: John Rogers

text: Oilersissa Rogers pelasi kaudella 1975–76 44 peliä, joissa teki tehopisteet 9+8. Hän lopetti pelaajauransa kauden päätyttyä.


title: John Rogers

text: Jääkiekkouransa aikana Rogers työskenteli pelikauden ulkopuolella maataloudessa.


title: Trinidad-Tobagon lippu

text: Trinidad-Tobagon lippu hyväksyttiin maan lipuksi 31. elokuuta 1962. Punainen väri symboloi maan ja sen kansan elinvoimaa sekä auringon lämpöä ja energiaa. Valkoinen symboloi saaria ympäröivää merta, kansallista puhtautta ja ihmisten tasa-arvoa. Musta symboloi kansan yksimielisyyttä ja energiaa sekä rikkauksia.


title: Simon Wheeldon

text: Simon Wheeldon (s. 30. elokuuta 1966 Vancouver) on kanadalainen entinen jääkiekkoilija.


title: Simon Wheeldon

text: Wheeldon pelasi juniorina WHL:n Victoria Cougars -joukkueessa. Edmonton Oilers vuorolla 229. Wheeldon kuitenkin jatkoi uraansa Victoriassa. Keväällä 1985 hän solmi viiden pelin mittaisen try-out sopimuksen Nova Scotia Oilersin kanssa, mutta ammattilaisura ei vielä alkanut, vaan hän pelasi vielä kauden 1985–86 WHL:ssä. Kevääseen 1986 mennessä Edmonton ei ollut tarjonnut sopimusta Wheeldonille, joten hänet olisi voinut valita uudelleen vuoden 1986 varaustilaisuudessa, mutta yksikään seura ei käyttänyt tätä mahdollisuutta.


title: Simon Wheeldon

text: Wheeldon solmi vapaana agenttina sopimuksen New York Rangersin kanssa syyskuussa 1986. Ammattilaisura alkoi hyvin Rangersin farmijoukkueissa: ensimmäisellä kaudella hän teki 109 tehopistettä. Toinenkin kausi oli menestys farmissa, mutta vasta 19. maaliskuuta 1988 hän pelasi ensimmäisen pelinsä Rangersissa. Yhteensä keväällä 1988 hän pelasi NHL:ssä viisi peliä, joissa tehopisteiksi jäi 0+1. Kausi 1988–89 meni jälleen hyvin farmijoukkueessa, mutta New York Rangersissa Wheeldon pelasi vain kuusi peliä, joissa hän jäi edelleen lähes täysin tehopisteittä. Seuraavan kauden Wheeldon pelasi kokonaisuudessaan farmijoukkue Flint Spiritsissä.


title: Simon Wheeldon

text: Heinäkuussa 1990 Wheeldon myytiin Winnipeg Jetsiin, mutta ura jatkui edelleen farmissa ja NHL:ssä tuli vain neljä peliä. Kauden päätteeksi hänet myytiin Washington Capitalsiin yhdessä Craig Duncansonin ja Brent Hughesin kanssa. Vaihdossa Winnipeg sai Bob Joycen, Tyler Larterin ja Kent Paynterin. Koko kausi 1991–92 meni kuitenkin Washingtonin farmijoukkue Baltimore Skipjacksissä.


title: Simon Wheeldon

text:
Kaudeksi 1992–93 Wheeldon siirtyi Itävaltaan pelaamaan. Hän edusti seitsemän kauden ajan VEU Feldkirchiä, joka voitti Itävallan mestaruuden viidesti peräkkäin vuosina 1994–98. Vuonna 1997 Feldkirch voitti Alppiliigan mestaruuden ja vuonna 1998 Euroopan seurajoukkueiden mestaruuden.
Wheeldon sai Itävallan kansalaisuuden kauden 1996–97 aikana ja edusti uutta kotimaataan viidessä arvoturnauksessa vuosina 1997–2002. Tämän lisäksi hän pelasi Naganon olympialaisten esikarsinnoissa vuonna 1997, mutta ei ollut mukana varsinaisessa olympiaturnauksessa.


title: Simon Wheeldon

text: Kesällä 1999 Wheeldon siirtyi pelaaman Saksaan München Baronsiin, jossa viihtyi kolme kautta, ennen kuin palasi takaisin Itävaltaan vielä kahdeksi kaudeksi. Keväällä 2004 hän lopetti uransa jääkiekkoilijana.


title: Simon Wheeldon

text: Vuonna 2005 Wheeldon nimettiin pienen kanadalaisen juniorijoukkue Nelson Leafsin valmentajaksi ja manageriksi. Hän jatkaa toimessa edelleen.


title: Blastfighter

text: Blastfighter on italialais-ranskalais-yhdysvaltalainen b-elokuva vuodelta 1984.


title: Blastfighter

text: Jake "Tiger" Sharp on entinen poliisi, joka sai 8 vuoden vankeustuomion ammuttuaan vaimonsa murhaajan. Tuomion päätyttyä hän palaa kotiseudulleen ja haluaa viettää rauhallista elämää. Rauha kuitenkin rikkoutuu, kun salametsästäjät, mukana entinen ystävä, ampuvat kasoittain eläimiä ja jättävät ne kitumaan. Tästä alkaa raivoisa ajojahti.


title: Blastfighter

text: "Video-oppaassa" vuodelta 1994 Sam Inkinen kutsuu elokuvaa stressivapaaksi videoroinaksi ja antaa sille yhden tähden viidestä, mikä vastaa sanallista arviota ”huono”.


title: Selmar Odelein

text: Selmar Odelein (s. 11. huhtikuuta 1966 Quill Lake, Saskatchewan) on entinen kanadalainen jääkiekkoilija. Hän oli nuorena huippulupaus, mutta ura Edmonton Oilersissa ei onnistunut ja hän pelasi NHL:ssä vain 18 peliä.


title: Selmar Odelein

text: Odelein kiekkoili juniorina Regina Pat Canadiens joukkueessa, jossa hän pelasi Saskatchewanin juniorisarjaa. Kaudella 1982–83 hän teki joukkueessa 70 pelissä 114 tehopistettä. Tämän jälkeen hän siirtyi syksyllä 1983 WHL:n Regina Patsiin, jossa hän oli yksi juniorikiekkoilun lupaavimmista pelaajista. The Hockey News arvosti Odeleinin kuudenneksi lupaavimmaksi puolustajaksi vuoden . Edmonton Oilers varasi hänet 21. vuorolla.